text:
Pætur Hjalmar Evensson 12.08.2018 (23:00)
Gekkamillióningar greiða frá
Fyrstu ferð Gekkurin fór upp um eina millión var í 2008, og aftaná 2013 bleiv tað meira vanligt at síggja milliónaupphæddir í Gekkinum, tá Kringvarp Føroya hevði broytt leistin og sett fleiri pengar í spælið. Síðani 2013 hevur Gekkurin verið omanfyri milliónina seks ferðir tilsamans.
Vikuskiftis Sosialurin hevur fingið orðið á nakrar av gekkavinnarunum seinastu árini fyri at hoyra, hvussu tað hevur gingist teimum sum gekkamillióningar.
Petur Johansen úr Leynum vann 2,2 milliónir
- Tárini trillaðu niður eftir andlitinum
Petur Johansen úr Leynum gjørdist í apríl 2016 hepni vinnarin av tá metstóra Gekkinum, sum var 2,2 milliónum krónur.
Tá hann kom ígjøgnum, helt hann, at tað var so sjáldan, at nakar valdi tann gula leypin, so har valdi hann at koyra pengarnar í. Aðru ferð hann snaraði, steðgaði hjólið á gula leypinum, og Petur Johansen gjørdist harvið størsti gekkavinnari nakrantíð.
- Fyrst trúði eg ikki uppá, at eg yvirhøvur hevði fulla plátu. Tá eg so ringdi inn og kom ígjøgnum, var tað bara heilt ótrúligt. Eg vildi illa spýggja, tá hjólið steðgaði á gula leypinum, og tárini trillaðu niður eftir andlitinum. Eg hevði so aldrin í lívinum væntað, at eg fór at vinna, sigur Petur Johansen.
Dagin eftir skuldu milliónirnar hátíðarhaldast, og tað varð gjørt við grill og einum balli.
- Fólk vóru ógvuliga glað. Fleiri, sum eg ikki kendi, ynsktu mær alt tað besta, so tað var deiligt, at eingin fekk ilt í bakpartin av, at eg vann.
Gekkavinnarin úr Leynum fortelur, at hann næstan ongantíð spælir Gekk meira, uttan so at tað er saman við familjuni. Men hvørt fríggjakvøld, tá Gekkurin er á skíggjanum, verður hann enn mintur á, at hann vann Gekkin í 2016.
- Eg verði mintur á tað næstan hvørja viku, men tað er bara í skemti frá fólki og serliga kammeratum. Men tað nyttar ikki at øsa seg um tað, eg taki tað bara vid einum smíli, sigur hann.
Petur sigur, at hann hevur verri enn so brúkt allar pengarnar upp. Hann hevur givið nakað burtur til familjuna, og annars hevur hann keypt sær grundstykki og goymir pengarnar, til hann fer at byggja hús.
Súsanna Dahl Jacobsen úr Klaksvík vann 1,1 millión
- Fingið ymiskt, eg altíð havi ynskt mær
Fyri tveimum árum síðan slapp ein heppin klaksvíkingur ígjøgnum at snara gekkahjólinum. Tað var Súsanna Dahl Jacobsen, og hon vann 1,1 millión í august 2016.
Hon koyrdi pengarnar í tann reyða leypin, og tá hon eftir fyrsta snar kom á tann gula leypin, kundi hon ikki verið minni áhugað í køkinum og teldupakkanum, sum fjaldi seg í tí leypinum. Hon vildi hava alt ella einki.
- Eg lurtaði slett ikki eftir vertinum, tá hon fortaldi, hvat mann kundi vinna. Eg koyrdi beint víðari eftir milliónini. Tað skuldi vera antin alt ella einki. Tíbetur kom tað á tann reyða gekkin aðru ferð, eg snaraði, sigur Súsanna og flennur spent.
- Eg blívi næstan líka reyð um oyruni nú bara av at tosa um tað. Tað var so lekkurt og óveruligt, mann trýr tí ikki.
Tá hon vann, spurdist eitt stórt ball burturúr heima hjá henni. Tað var Sjómannadagur tað kvøldið, so hendan Sjómannadagin fer hon neyvan at gloyma.
- Húsið varð pakkað við fólki næstan beinanvegin. Tað hoyrist jú so skjótt, hvør hevur vunnið. Grannarnir komu inn í gongina, beint tá eg var komin ígjøgnum, og teir stóðu har, meðan eg snaraði. Tað var ball fallera til tann ljósa morgun við sjampanju, øli, víni, bommi og øllum, sigur Súsanna Dahl Jacobsen.
Hvør króna skuldi ikki longur vendast, og hon slapp frá at hugsa um at kanna bankakontuna allatíð fyri at hyggja, um har var nakað á.
- Nú kundu vit forskelligt, sum vit ongantíð høvdu kunnað áðrenn. Eg havi fingið ymiskt, sum eg altíð havi ynskt mær, m.a. nýggjan køk, stóra altan við dupulthurð, vindeygu, nýggjar møblar og bil. So havi eg eisini hjálpt børnunum við at gjalda ymiskt hjá teimum. Tað er so óveruligt at eiga so nógvar pengar.
Henni dámar væl at spæla Gekk og følir hvørja ferð við teimum, sum vinna, tí hon veit, hvussu tað kennist.
- Eg hugdi við, tá Gekkurin á 3,4 milliónir fór 3. august. Eg kendi hasa kensluna aftur - mann flýgur langt omaná. Hatta er simpulthen so vell. Mann følir við teimum, sum vinna, og eg verði so glað teirra vegna, sigur Súsanna Dahl Jacobsen.
Sunrid Nielsen úr Sandavági vann 1,2 millión
- Hetta broytir ikki meg
Sunrid Nielsen og maður hennara, Hans Arni Nielsen, hildu 29. juni í ár føðingardag í Gásadali. Hans Arni fylti 85 ár tað fríggjakvøldið, og í tí sambandinum vóru tey 18 fólk samlað í Gásadalsgarðinum, og tey spældu øll Gekk við tilsamans 85 gekkaseðlum.
Gekkurin var 3,6 milliónir, sum er størsta gekkaupphædd nakrantíð, og Sunrid Nielsen slapp ígjøgnum. Hon valdi at deila Gekkin upp, soleiðis at 1,2 millión kom í hvønn leypin. Spenningurin í Gásadali var stórur, greiðir hon frá, og eftir tvey snar endaðu tey á tí gula leypinum.
- Tað var so óveruligt, tí eg havi altíð sagt, at tað ikki ber til at vinna í Gekkinum. So eg føli hatta akkurát sum eina ordiliga gávu. Eg haldi ikki, eg fataði, at vit høvdu vunnið nakað, fyrr enn øll hini byrjaðu at rópa, greiðir hon frá.
Okkurt týðir á, at tað loysir seg at keypa 85 gekkar. Tí hetta fríggjakvøldið komu tey í Gásadali nevniliga tvær ferðir ígjøgnum. Báðar ferð var tað Sunrid, ið átti vinnaraseðilin, og talan var enntá um tveir ymsar seðlar. Øll 18 fólkini ringdu inn, tilvildin vildi, at tað skuldi vera dóttirin, Solveig, ið slapp ígjøgnum báðar ferðir.
Sunrid Nielsen sigur, at gekkavinningurin fer ikki at broyta uppá hana uppá nakran máta. Hon hevur eisini gjørt av, hvat pengarnir skulu brúkast til.
- Hetta broytir ikki meg. Men tað ger alt so nógv lættari. Eg havi eini eldri hús, sum treingjast til at gerast í stand, so tað rokni eg við, at tað mesta verður brúkt til. Og so vænti eg, at ein partur fer til børnini og ommubørnini. Eg fari ið hvussu er ikki út at ferðast, flennir hon.
Longri samrøður eru at lesa í Vikuskiftis Sosialinum
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


c: text/html

text:
Sambært kreppupakkanum hjá samgonguni, almannakunngjørdur tann 24. juli 2009 skal virkisskapandi tiltakið “ítróttarhøll á Sandoynni” vera eitt av teimum tiltøkum sum skal seta gongd á búskapin*).
Men so seint sum 8. juni 2009 skrivar sandoyarportalurin at gongd framvegis er í verkætlanini hjá Eileri Jacobsen um at byggja depil í Skálavík sum m.a. fevnir bæði um svimjihyl og ítróttarhøll. Sagt verður í stubbanum á sandoyarportalinum, at myndugleikarnir eru strævnir at fáast við, men at tey vóna at finna eina loysn í málinum.
Er loysnin at tað almenna skal byggja ítróttarhøll í Sandoynni í staðin fyri Eiler Jacobsen? Ella er tað so galið, at skopuningar og heimasandsfólk ikki vilja vita av megnar gávuni frá Eileri Jacobsen og nokta at flyta seg eystur til Skálavíkar at venja? Ella sleppa sandoyingar ikki at brúka hesar venjingarmøguleikarnir, og tað er tí, at tað almenna noyðist at byggja eina ítróttarhøll afturat?
Er nøkur onnur ítróttarhøll bygd við játtan beinleiðis á løgtingsins fíggjarlóg? Mær vitandi eru allar ítróttarhallir higartil bygdar við kommunalari játtan, ella at ítróttarfeløgini sjálvi hava útvegað fígging. Møguliga hevur landið latið eitt ískoyti, men ábyrgdin hevur verið kommunal!
Við hesum nýggja uppskotinum verður støðið lagt undir at landsmyndugleikarnir mugu yvirtaka ábyrgdina av ítróttarhallum – gott hjá Havnar kommunu, tí Ítróttarhøllin á Nabb krevur so sanniliga til ábøtur!
Sambært kreppupakkanum hjá samgonguni, almannakunngjørdur tann 24. juli 2009 skal virkisskapandi tiltakið “ítróttarhøll á Sandoynni” vera eitt av teimum tiltøkum sum skal seta gongd á búskapin*).

robotstxt: allowed

filter: keep


text:
Orð: Brynleif Hansen
Lag: M.C. Restorff
1. Mánin, tú fornaldar likam so fegið,
kveitir til jarðar um heyggjar og skørð.
Friðin tú átti frá fyrndanna degi,
er ikki at finna um alvíðu jørð.
Tú kvirruni hýsir, við friði tú lýsir
til jarðar, har foldin er skelkað og ør.
2. Mánin, tá einglar um rúmdanna fjørð
stigu niður við boðunum: “Friður á jørð”,
tá hugdi tú bilsin at vakrastu sjón
og hoyrdi teir boða hirðunum vón.
Tú kundi ei fata Høvdingan mæta,
men lýsti bert fagur á dimmastu lón.
3. Høvdingi friðarins krossfestur hongur,
mánin í sorgbúna tungliga gongur.
“Fyrigev Faðir,” Friðfúrstin biður,
friðleysir skapningar rópa: “Kom niður!”
Í einum glotta sær mánin teir spotta;
fjøllini nøtra, men Faðirin tigur.
4. Mánin, so fagurt tú lýsti í tjúgundu øld
og sást, hvussu jørðin var friðleys og køld.
Tá knappliga tykjast øll eyga at bína
at jarðbúgvum tveimum, sum inn á teg trína.
“Vit bera tær frið, kæri máni, o, hoyr,
vit koma frá foldum, har hatrið ei doyr,
hygg hendan háborna friðarins kvøða
frá teimum, sum ræna og drepa og bløða.”
5. Fagrasti máni, tú mást ikki grína
at okkum tápum, halt áfram at skína.
Friðin hin forna vit rændu, men tó
send okkum kortini fjøru og flóð.
Ja, gloym okkum dagin – vit komu við dravi,
tá friðin vit brutu á Kvirrunnar havi.
6. Tú máni skal skína til ásetta tíð,
tá havnaði Friðfúrstin kemur í ský.
Tá missur tú skinið, tú smílir ei longur,
tú eldist sum klæði, tú hvørvur, forgongur.
Men Frelsari, Tú sum hjá monnum tók bú,
Tú verður í ævir konganna Kongur.


text:
Týtt: Árni Jacobsen
1. Skjótt í skýggjunum vit síggja
Harran, sum her gav sítt blóð,
hann við einglaheri kemur,
tá ið lúður gevur ljóð.
Tá skal boð av Himli koma,
boð til øll, sum hava trúð:
„Komið heim, tit øll dýrt keyptu,
heim til tykkar gylta bú!“
Niðurlag: Vinur, ert tú tá til reiðar,
kanst tú glaður Harran sjá,
ella skalt tú standa eftir
– ei umvending býðst tær tá!
2. Tá ei boð um frelsu hoyrist,
eingin talar tá um frið,
mong Guds orð tá skulu søkja,
tó, ov seint at venda við.
Tá í Himli verður songur,
áh, eitt stórt og fagurt lið.
Mangur verður tá, sum angrar,
at hann ei tók hetta stig.


text:
Landsstýrismaðurin í Uttanríkis- og Vinnumálaráðnum, Poul Michelsen, setti fyri góðum ári síðan ein arbeiðsbólk at gera álit um sjóvinnupolitik. Arbeiðsbólkurin varð mannaður við umboðum úr Uttanríkis- og vinnumálaráðnum, Reiðarafelagnum fyri Farmaskip, Sjóvinnustýrinum, Faroese Maritime Union, Vinnuháskúlanum, Mentamálaráðnum og Fíggjarmálaráðnum.
At fáa ein skipaðan sjóvinnupolitik hevur leingi verið eitt ynski hjá Reiðarafelagnum fyri Farmaskip (RFF), og álitið, sum varð handað fríggjadagin, er væl avgreitt og hevur nøkur greið tilmæli.
Um vit ynskja at menna vinnugreinina shipping og føroyska handilsflotan er týdningarmikið at seta okkum greið mál, soleiðis at tær broytingar, sum gjørdar verða á vegnum eru væl umhugsaðar og eitt stig á leiðini til eina sterkari vinnugrein.
RFF fegnast tí um, at ein ætlan fyri, hvussu Føroyar skulu mennast á sjóvinnupolitiska økinum, nú er fest á blað. Eftir er nú at fremja tilmælini í verki, soleiðis at styrkt verður um vinnugreinina í Føroyum.
Álitið Sjóvinnupoliltikkur 2017 sæst her.
Sí annars eisini heimasíðuna hjá Uttanríkis- og Vinnumálaráðnum www.uvmr.fo


text:
Wikipedia
Wikipedia er ein alfrøði við opnum innihaldi, skrivað í samarbeiði millum sínar brúkarar. Wikipedia verður stýrd av Wikimedia, ein non-profit grunnur stovnaður til endamálið. Her í oktober 2018 fevnir hon um eitt stórt evnisøki og hevur 12,798 greinar í føroysku útgávuni. Í januar 2004 vóru umleið 400 000 greinar á ymiskum málum í Wikipedia. Meginparturin, ella umleið 200 000, vóru á enskum.
Wikipedia byrjaði við ensku útgávuni tann 15. januar 2001. Tann føroyska útgávan byrjaði tann 20. juni 2004.
Berandi eyðkennir[rætta | rætta wikitekst]
Tey trý eyðkennini við Wikipedia eru:
- Hon er, ella roynir at vera, í fyrsta lagi ein alfrøði.
- Hon er ein wiki, tað merkir, at øllum ber til at broyta hana.
- Hon er við opnum innihaldi undir GNU Free Documentation License.
Wikipedia verður stuðlað av Richard M. Stallman og Free Software Foundation.
Vandalisma[rætta | rætta wikitekst]
Ein av avbjóðingunum hjá Wikipedia er "vandalisma" - skilt sum tápuligur ella uppøsandi broytingar í greinum.
Sarah Lane, vertur fyri "Sarah's Blog Report", sum er ein partur av sjónvarpssendingini Screen Savers, "vandaliseraði" í eini sending Wikipedia-síðuna um monkeypox í ensku Wikipedia-útgávuni. Hon skrivaði "Sarah Lane is totally cool and does not have monkeypox". Seinni skrivaði hon: "Although this excites me in its ease and simplicity, it's a little frightening. I mean, what if I had instead written 'My boss is a big fat **** and his phone number is ****'? Sure, somebody would delete it, but this calls for some seriously dedicated moderators." [1]
"Av tí at Wikipedia er ein fullkomiliga frí open source-verkætlan, dregur tað eisini ein riðil av anarkistiskum fólkum at sær," sigur Larry Sanger, ein teirra, ið stovnaði Wikipedia, við Wired News: "Tíbetur eru teir flestu brúkararnir fyrireikaðir til at virka ímóti vandalismu ... og fáa beint fyri slíkum beinleiðis, eftir at tað er byrjað".


text:
Orð og lag: Finn-Arne Lauvås
Týtt: Kajfinn Hammer
1. Jesus mín frelsa er,
leið mín mót Himni ber,
sál mín varð frelst við at líta á Jesus, Guðs Lamb.
Eg royndi mín egna veg,
men fastan eg rendi meg,
tó frelstur eg varð við at líta á Jesus, Guðs bløðandi Lamb.
Niðurlag: Nú ber leið mín heim til Lívsins Lond,
sál mín er frelst, Jesus, Hann tók mína hond.
Brotið er Satans vald,
trælatíðin er tald,
mín sál hon varð frelst við at líta á Jesus, Guðs bløðandi Lamb.
2. Sí, tíðin hon rennur skjótt,
Jesus, Hann kemur brátt;
ert tú til reiðar, á, sál, er tín synd tváað burt við Hans blóð’?
Dóm tín Hann tók á Seg,
straffin Hann bar fyri teg,
tín sál verður frelst við at líta á Jesus, Guðs bløðandi Lamb.
3. Hjarta mítt eigur frið,
sum Hann hevur fylt meg við,
eg hjartafrið fann meðan heimurin leikar í kring meg!
Sál mín varð endurloyst,
og Jesus er vorðin mín troyst;
mín sál hon varð frelst við at líta á Jesus, Guðs bløðandi Lamb.


text:
Høgni Hoydal, fiskimálaráðharri hevur í dag hitt Fergus Ewing, skotskan fiskimálaráðharra til fundar í Edinburgh.
Fundurin var liður í menningini av tætta sambandinum, sum hevur verið millum bæði Føroyar og Bretland, eins og Føroyar og Skotland seinastu árini síðan Brexit.
Á fundinum umrøddu teir báðir ráðharrarnir viðurskiftini millum Føroyar og Skotland sum grannalond í Norðuratlantshavi. Teir vóru samdir um, at tað er týdningarmikið at styrkja bondini millum Føroyar og Skotland, báðum londunum til frama.
Ráðharrarnir umrøddu støðuna í mun til Brexit, eins og strandarlanda-samráðingarnar, sum byrja í London í komandi viku. Á fundinum kunnaði Høgni Hoydal eisini um føroysku fiskivinnunýskipanina. Hann greiddi millum annað frá týdninginum, sum virðisøking av fiskatilfeingi hevur fyri føroyska samfelagið og hvussu hetta er eitt av endamálunum við fiskivinnunýskipanini. Føroyska fiskivinnunýskipanin hevði stóran áhuga hjá skotska fiskimálaráðharranum og greiddi Fergus Ewing frá, at skotar eisini umrøddu, hvussu farast skuldi fram, fyri at gera tað møguligt hjá fleiri aktørum at koma inn í skotsku fiskivinnuna, skrivar Fiskimálaráðið.


text:
Jógvan Hugo Gardar
26.03.2015 - 17:31
> Vinna & Tøkni > Alivinna
Í dag eru fimm ár síðani Bakkafrost bleiv skrásett á keypsskálanum í Oslo. Hetta hava verið fimm hendingarrík ár fyri føroysku fyritøkuna á Oslo Børs, tí partabrævið hevur økt næstan 400 prosent í virði hesi árini.
Bakkafrost er higartil einasta føroyska sjógætisfyritøkan á Oslo Børs, men fyritøkan er sera væl kend og vælumtókt millum íleggjarar, ikki bara í Føroyum og í Noregi, men tú finnur íleggjarar um allan heim sum ynskja ein part av Bakkafrost.
Kunningarstjórin á Oslo Børs, Geir Harald Aase, sigur at sjógæti er ein týdningarmikil vinna á Oslo Børs, og Bakkafrost er blivin ein týdningarmikil fyritøka á keypsskálanum. Hann sigur at hesi fimm árini hevur Bakkafrost sett spor millum íleggjarar.
- Partafelagsmarknaðurin hevur tikið væl ímóti Bakkafrost. Tað síggja vit best á hvussu kursurin á Bakkafrost-partabrævinum hevur ment seg hesi árini. Síðani skrásetingina 26. mars 2010 hevur Bakkafrost-partabrævið økt næstan 400 prosent í virði, og eru millum partabrøvini sum hava økt mest í virði á Oslo Børs, sigur Aase í samrøðu við Portalin.
Hann leggur afturat at Bakkafrost hevur klára seg enn betri á einum keypsskála sum eisini kann vísa til fimm góð ár.
- Um vit samanbera gongdina á Bakkafrost-partabrævinum, og gongdina fyri øll sjógætispartabrøvini, so liggur Bakkafrost væl frammanfyri. Sjógætisindeksið OSLFX, ið metir kursgongdina hjá øllum sjógætisfyritøkunum á Oslo Børs, hevur havt fimm góð ár, og er økt við góðum 130 prosentum. Men sum tú sært, so hevur Bakkafrost økt við næstan 400 prosentum, sigur kunningarstjórin.
Hann sigur at góða móttøkan á keypsskálanum sæst aftur í virðismetingini av fyritøkuni.
- Tá Bakkafrost kom á Oslo Børs 26. mars 2010, varð fyritøkan mett til eitt virði uppá umleið 1,5 milliardir krónur. Í dag er marknaðarvirði á Bakkafrost góðar 8,1 milliard krónur. Tað ger Bakkafrost til eina av størstu sjógætisfyritøkunum á heimsins størsta sjógætiskeypsskála, sigur Aase.
Gongdin hjá Bakkafrost-partabrævinum farnu fimm árini, samanborið við allar sjógætisfyritøkurnar á Oslo Børs.


text:
Atlantic Airways fingið IATA limaskap
vinna14-06-2018 - 12:01 - Jóanis Nielsen
Atlantic Airways hevur júst fingið limaskap í IATA (the International Air Transport Association). IATA er ein vinnufelagsskapur fyri flogfeløg, og í løtuni eru uml. 290 flogfeløg umboðandi 117 lond limir í felagsskapinum. T.e. uml. 82% av allari flogvinnu í heiminum.
Høvuðsendamálið hjá IATA er at verða fremst í virðisskapanini av trygd og burðardyggari flogvinnu. IATA umboðar, ráðgevur og stendur fyri leiðbeiningum og standardum til vinnuna.
Atlantic Airways fegnast um limaskapin, tí við limaskapinum fær felagið atgongd til eitt altjóða netverk, sum gevur nýggjar møguleikar fyri at samstarva við onnur flogfeløg, soleiðis at Atlantic Airways røkkur enn longur út í heim.


text:
Síðani 2002 hevur Ítróttasamband Føroya samstarvað við Anti Doping Danmark (ADD) um antidoping arbeiðið í Føroyum. ADD er partur av heimsfelagsskapinum WADA, World Anti Doping Agency.
Í 2015 dagførdi WADA sína reglugerð, og merkti hetta, at bæði danska og føroyska reglugerðin eisini skuldu dagførast. Tann 1. januar í ár kom hendan nýggja dopingreglugerðin í gildi í Føroyum.
11. april 2016 undirskrivaðu Ítróttasamband Føroya og Andi Doping Danmark nýggja samstarvsavtalu.
Síðani nýggja samstarvsavtalan varð undirskrivað og nýggj reglugerð komin í gildi, eru 14 dopingroyndir tiknar í Føroyum og eydnaðist hetta væl.


text:
Alternativa kommedian - og etableraðu eltibløðrurnar
Herfyri varð landsstýriskvinnan í fíggjarmálum tráspurd í Løgtinginum um ótespiliga veruleikan, at hon og sosialistiska samgongan higartil hevur økt almennu úteiðslurnar við góðum 800 mio. kr.
Øktu útreiðslurnar eru úr dagførdu leiðslukunningarskipan landsins (frá Gjaldstovuni) – sostatt feskastu tølini, sum vísa árligan vøkstur síðani 2016 í miðal uppá 5,5% - uttan at lønarframskrivingarnar eru við!
Samstundis hevur Búskaparráðið og eisini formaðurin í Váðaráðnum kunngjørt, at tað almenna hevur stóra yvirnýtslu, nú búskapurin hevur søguligt viðrák. Tilmælið haðani er greitt, tað almenna skal tálma útreiðslurnar.
Sama jabbið
Sær sjálvari líkt smoygdi landsstýriskvinnan sær undan at taka støðu til og svara settu spurningunum.
Ístaðin bleiv manipulerað – at varpa ljósið aðrar vegir, at handa lesarunum alternativ svar.
Jabbað var upp í saman um fantastisku broytingina síðani sosialistiska samgongan kom framat – hall vent til avlop.
Sum úr aðrari juke box var sjálvsagt øll úrslit orsakað av skilagóðum og varligum fíggjarpolitikki, har afturvendandi uppáhaldið er, at almenni útreiðsluvøksturin farnu tvey árini hevur verið søguliga lágur, frá 3% niður í 1,9% árliga.
Páhald, sum er í greiðari andsøgn við tølini í almennu leiðslukunningarskipanina. Sostatt sama søgan umaftur – sjálvrós bygt á eftirgjørd og produserað tøl.
Ikki eitt komma flutt
Í andstøðu vóru landsstýriskvinnan og hennara apologetar í støðugari andsøgn til tá førda politikkin.
Politikkur, sum megnaði at fáa landskassahallið úr hálvu milliardini á null og síðani hevur orsakað vaksandi og áhaldandi dygg yvirskot – sum henda samgongan eigur minsta lutin í.
Ístaðin royndi táverandi andstøða áhaldandi at tarna borgarligu samgonguni at fáa hallið burtur. Andstøðan oysti uttan íhald undan jólum á hvørjum ári populistisk uppskot á ting - kostnaður 200 mio árliga kr, sum borgarliga samgongan kveistraði burtur.
Borgarligi politikkurin bleiv støðugt kolldømdur, skýrdur oyðandi og kavráður – og skuldi allur politikkurin rullast aftur - forskattingin av pensiónunum, flatskatturin o.s.fr., tá tey politiskt (sjálv)rættvísu settu seg í Tinganes.
Men ongar av politisku hóttanum eru framdar í verki. Stutt sagt – ikki eitt komma er flutt. Ístaðin verður nú útspilti borgarligi politikkurin púrasta ósmæðin orðaður sum teirra egni og eyðmerktur at vera skilagóður og varligur!?
Lastaði og niðraði borgarligi bjargingarpolitikkurin gjørdist soleiðis ómissandi fyri sosialistisku gonguna.
Ótálmaðar útreiðslur
Kortini er eitt álvarsligt frávik - íhaldni fíggjarpolitikkurin er sleptur og almennu útreiðslurnar eru tvísporaðar við 800 mio kr í útreiðsluvøkstri uppá góð tvey ár!
Men hesum verður nú kávað útyvir. Ótálmaði útreiðsluvøksturin verður huldur uttanfyri fíggjarlógina, í grunnum og øðrum almennum skattafíggjaðum skipanum.
Og soleiðis kann landsstýriskvinnan nú smáflennandi bjella um varnan útreiðsluvøkstur minni enn 2%, har veruliga talið táttar í 7% í ár.
Men tað fær onga eftirtekt, eingir naskir spurningar – og slettis ikki frá miðlunum.
Kamuflagan
At røkka hyljingini – kamuflaguni, hevur sosialistiska landsstýrið skorið fólkapensiónina, sum minkar um útreiðslur landskassans og flutt útreiðslurnar í Samhaldsfasta til partarnar á arbeiðsmarknaðinum at rinda, sama er galdandi fyri fyritíðarpensiónina, samstundis sum 10-tals mio kr eru fluttar til kommunurnar at gjalda o.m.a. Alt fyri at pynta uppá landsroknskapin.
Úr rúgvuni av huldum atgerðum móti borgarum, vinnu og kommunum at rinda ella strika kunnu annars nevnast: Samhaldsfasti 90 mio kr, Barnsburðargrunnurin 16 mio, brennievni til bilar 11 mio, vektgjald 10 mio, Heilsutrygd 4,5 mio, tinglýsingargjald 23 mio og so er grundupphæddin til fólkapensiónina lækkað 42 mio umframt, at samdøgurfrádrátturin hjá fiskimonum uttanlands er avtikin og mangt annað.
Meirskattir og avgjøld á borgaran uppá 200 mio kr.
Fake news?
Afturat hesum eru so aðrar hækkingar og flytingar gjørdar, sum á ymsan hátt raka vinnu og kommunur, men pynta og hylja veruligu útreiðslutølini í almenna roknskapinum.
Nettoúrslitið er, at landsstýrið í politiskum sjálvrósi nú “dokumenterar” almenna útreiðsluvøksturin, sum bert telur helvtina av veruligu útreiðslunum.
Hin helvtin er duld í eksternum skipanum, sum rósa runt í almennu skattafíggjaðu kassunum, burtur úr almenna sjónarringinum. Tosaði nakar um fake news?
Listabrøgdini
Herfyri boðaði Búskaparráðið frá, at vøksturin í ár bleiv niðurjusteraður frá 6.5% til 0,5%. Kortini hevur landsstýrið í fíggjarkarmunum seinasta vikuskifti sett vøksturin til 3,5%.
Endamálið er greitt at snúgva sær undan serfrøðini og soleiðis halda fast við politisku listabrøgdini - manipulatiónina, har bert helvtin av veruliga almenna útreiðsluvøkstrinum er í roknskapinum, meðan inntøkuvøksturin verður bókaður sum vaksandi yvirskot á fíggjarlógini.
Soleiðis kann sjálvrósið og kommedian halda fram.
Tað er sjónliga bert politiska hugflogið, sum seta mørkini í sosialistisku gongdini. Næsta politiska tølingarátakið verður óivað, at gongan nú eisini eigur heiðurin av, at botnfiskastovnurin aftur trilkast – uttan at eitt komma er flutt í veiðini undir Føroyum.
Soleiðis royndist politiska dramblætið – tey sum høvdu svarini, sum kortini ikki vístu seg at vera annað enn politisk lognbrá – hvørvisjónir duldar av eltibløðrum í etableraðu miðlunum.
The show must go on.
Bjarni Djurholm


text:
Leita eftir húsi
Nýggjar ognir
Lánútroknari
Tíðindi
RSS
23.10.2018
VØRUGOYMSLA TIL SØLU
Vørugoymslan hjá Sp/f The Pier í konkurs til sølu
15.10.2018
Íbúð á Berjabrekku til sølu
Íbúð nr. 98, Berjabrekka 71, 100 Tórshavn matr. nr. 1464d Tórshavn verður við hesum lýst
01.10.2018
Grundstykki í Sumba og leysafæ til sølu
Vegna deyðsbúgv verða niðanfyri tilskilaðu ognir lýstar til sølu: Grundstykki: Grundstykki matr.nr. 122f,
Um ogn.fo
Ogn.fo er eitt samstarv millum advokatar í Føroyum, um ein felags portal, har advokatar lýsa ognir til sølu.


text:
Nýggj áhugaverd úrslit úr tvørfakligari norðurlendskari barnagransking
Firouz Gaini, antropologur og granskari á Føroya Læraraskúla, hevur útgivið grein
Firouz Gaini, antropologur og granskari á Føroya Læraraskúla, hevur útgivið greinina "Hvad har du lært i skolen i dag? Familiekapital og skole på Færøerne" í viðurkenda norska vísindaritinum BARN (nr.3 - 2010), ið Senter for Barneforskning á NTNU (Tróndheim) samskipar og útgevur. Tíðarritið viðger nýggj áhugaverd úrslit úr tvørfakligu norðurlendsku barnagranskingini
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
“Vit varðveita søgnina um Marmennilin” er heitið á tiltaki sum verður í Elduvík mánakvøldið 23. apríl.
Á heysti í 2016 tók Bygdarfelagið i Elduvík avgerð um at skipa nevnd, ið skuldi fara undir at varðveita søgnina um marmennilin. Nevndin fór beinavegin til verka, og varð fyrsta takið at fáa listarmann at átaka sær uppgávuna at gera eina standmynd, ið lýsir søgnina um marmennilin. Tíðliga í 2017 játtaði Hans Pauli Olsen at gera standmyndina, sum skal stoypast úr bronsu við einum sokkli úr basalti ella granitti. Á sumri í 2017 kom Hans Pauli við einum sera spennandi hugskoti.
Í sambandi við at Mentanarvika er í Runavíkar kommunu sleppur almenningurin at hoyra um hesa listaverkætlan. Hans Pauli Olsen, listamaður, fer at greiða frá um tankar og hugskot í sambandi við listaverkætlanina. Harumframt fer Martin Joensen at framføra nøkur løg.
Á skránni verður kunning um gongdina. Ásfinn Sigvardsen fer at varpa ljós á søgnina og søguna um Marmennilin. Marjun Niclasen, leiðari á Visit Runavík, fer at greiða frá um ferðavinnuna í økinum og Maria Jacobsen úr Forna, um gransking av søgnini um Marmennilin. Sum umboð fyri Runavíkar kommunu fer Torbjørn Jacobsen, borgarstjóri, at siga nøkur orð.
Tiltakið er ókeypis og verður í kvøld 23. apríl kl 19.00 í Elduvíkar kirkju.
Aftaná verður fiskasúpan og kaffi at fáa í skúlanum. Øll eru hjartaliga vælkomin.


text:
Tíðindi
Scott Harrington ungdómsmennari
19.05.2017
Scott Harrington heldur fram sum ungdómsmennari komandi kappingarár hjá Neistanum.
Scott Harrington kom til felagið fyri 2 árum síðani og bleiv settur at menna okkara venjarar og ungdómslið. Scott hevur heilt víst sett sín serliga dám á ungdómsarbeiðið. Scott er ein sera dugnaligur og frintligur hondbóltsvenjari. Hann er ungur, hevur góða og nýggja hondbóltsútbúgving, sum eisini sæst aftur í hansara venjingarhátti.
Tað tekur tíð hjá einum felag og einum ungdómsmennara at vísa úrslit, men vit halda at ætlanin at leggja á annan bógv, er væl á veg og búnast við tíðini. Arbeitt hevur verið miðvíst við at skapa eitt nýtt venjingarumhvørvi og eina nýggja mentan bæði fyri leikarar og venjarar síðan Scott kom í 2015.
Arbeiðsorkan hjá Scott verður tí eisini serliga ætlað okkara børnum og ungu leikarum komandi ár kappingarár. Hann kemur at leggja dent á menning av einstaklingum, liðspæli og ikki minst menning av okkara venjarum. Hann kemur at geva víðari av sínum hondbóltskunnleika til allar aldursbólkar bæði til venjing og til dystir.
Málið hjá okkara ungdómsmennara er at geva okkara børnum, ungdómsleikarum og venjarum nakrar nýggjar førleikar, so teir mennast og gerast góðir hondbóltsleikarar/
Vit gleða okkum at arbeiða saman við Scott komandi kappingarár og ynskja honum góða eydnu.
Venjarartoymið hjá besta kvinnuliðnum
17.05.2017
Neistin og Danilo Gagliardi hava longt teirra samstarvsavtalu eitt ár.
36 ára brasilski venjarin Danilo Gagliardi skal verða høvuðsvenjari hjá besta kvinnuliðnum hjá Neistanum aftur komandi kappingarár.
Scott Harrington verður hjálparvenjari og okkara trúgvi neistamaður Eirikur Magnussen verður liðleiðari.
Hetta venjaratoymið er nýtt. Tó hava teir arbeitt saman í toppdystum seinasta kappingarár. Venjarnir koma at hava eitt sera spennandi lið at arbeiða við við bæði royndum og ungum óroyndum leikarum.
Vit gleða okkum at síggja Danilo, Scott og Eirikur samstarva og ynskja teimum góða eydnu.
Tróndur, Rósing & Jákup
15.05.2017
Men tað gleðiliga er, at teir allar flestu koma eisini heim aftur.
Tað er nú greitt at Rósing Rasmussen, Tróndur Kragesteen og Jákup Apol koma aftur til Føroyar eftir loknan lesna.
Tríggjir góðir hondbóltsleikarar, sum hava spælt saman gjøgnum ungdómsárini í Neistanum, koma nú heim og verða ein partur av Neista FTZ hópinum og verður hetta uttan iva ein góður styrkur hjá Neistanum.
Vit ynskja Tróndur, Rósing og Jákup hjartaliga vælkomnum og góða eydnu.
Áki Mørk hjálparvenjari
11.05.2017
Tað verður Áki Mørk, sum skal hjálpa Jeppa Borch og besta mansliðnum hjá Neistanum komandi kappingarár.
.
Áki Mørk er 35 ár, útbúgvin lærari og býr í Tórshavn. Sigast kann eisini, at Áki er ein kendur maður í Neistahøpi. Hann er uppvoksin í einari góðari, sterkari Neistafamilju og eigur hann nógv sporini á vøllinum í í tí bláu draktini og hevur Áki eisini drúgvar royndir sum venjari hjá m.a. okkara besta mansliði.
.
Vit eru sera fegin um at síggja Áka, sum ein part av venjaratoyminum hjá monnunum aftur og ynskja honum hjartaliga vælkomnum og góða eydnu.
FM finalubrak
19.04.2017
FM FINALURNAR🔹UPPHITING
Aftur í ár eru okkara kvinnur í FM finaluni. Spælt verður móti Kyndli. Neistin og Kyndil hava verið einaráandi á toppinum alt hettar kappingarárið. Liðini eru sera jøvn, men Neistin hevur munin og liggur á fysta plássi við 35 stigum.
Neistin hevur spælt 4 landskappingardystir móti Kyndli og av hesum hava vit vunnið tveir og tapt tveir. Kappingin er hørð, men sigast skal tó, at tapini hava verið tepur við 1 og 2 málum, og tann eini sigurin hjá okkara kvinnum móti Kyndli hevði úrslitið 28-17.
Vit gleða okkum til tvær (tríggjar) góðar finalur og ynskja leikarum og venjaratoyminum góða eydnu.
Skipað verður sjálvandi fyri upphiting fyri áskoðarunum.
🔹Mikudag, í dag, verður upphiting kl. 16.30 í Neistahølinum/Gundadalshøllin
🔹leygardagin kl. 17.30 í kantinuni í høllini á Hálsi.
Komið øll við bæði stór og smá og verið í bláum
Komið og stuðlið. Latið okkum syrgja fyri at hoyrast og síggjast væl og viriliga.
Neistin, Blátt er Gott💪💪💙
Finalurnar verða spældar soleiðis:
🔹MIKUDAGIN 19/4-17
Kl. 16.30 Upphiting í Neistahølinum
Kl. 18.00. Kyndil - Neistin í Høllini á Hálsi
🔹LEYGARDAGIN 22/4-17
Kl. 17.30 Upphiting í kantinuni í Høllini á Hálsi
Kl. 19.30. Neistin - Kyndil í Høllini á Hásli
🔹SUNNUDAGIN 23/4-17 ( ein møgulig triðja finala verður spæld, um javnleikur er millum liðini aftaná 2. Finaluna) Kl. 15.30. Upphiting í kantinuni HH Kl. 17.00. Neistin - Kyndil í HH
Høvuðvenjari hjá fremsta mansliði
31.03.2017
Fýra Neistagentur á U 19 landsliðnum
14.03.2017
- Moldova
- Ungarn
- Makedonia.
Fýra Neistagentur eru á U 19 landsliðnum, tær eru::
- Rannvá Dahl Hanusson
- Margit Weihe Fríðmundsdóttir
- Drós Ragnarsdóttir
- Fríða á Dunga.
Fríggjadagin:
17.03 16:00 Faroe Islands – Moldova https://youtu.be/1OBQqcRUpkI
17.03 18:30 Hungary – Macedonia https://youtu.be/xTplpmYTa9I
19.03 18:30 Macedonia – Faroe Islands https://youtu.be/pnq9rDfMJiw
Vit ynskja U-19 gentunum góða eydnu í Makedonia
Steypafinalur
16.02.2017
Neistin & Kris
01.02.2017
Vit í Neistanum eru sera glað fyri at sleppa at varpa ljós á felagsskapin Kris, sum vit halda
ger eitt fantastiskt arbeiði og sum er sera týdningarmikið og viðkomandi fyri okkum øll og
ikki minst innan hondbóltin, har nógvur ungdómur samlast.
Neistin stuðlar KRIS við at vísa teirra logo á spælarablusunum hjá bæði kvinnum og monnum.
Hettar er ein lítil tíðindastubbi, sum Kris hevur lagt út:
Sera umráðandi at fáa boðskapin út : "Kynsligur Àgangur"
Honbóltsfelagið "Neistin" er úr Tórshavn, vit eru takksom at tey vilja varpa ljós á hettar evni , við at hava okkara navn á blusum.
120 Neistaleikarar á hondbóltsskúla
01.01.2017
Grannauppgerð í kvøld
14.12.2016
Grannauppgerð í kvøld, mikudag 14.desember
Seinastu dystirnir í hesum árinum, hja kvinnunum og monnunum, verða spældir í kvøld í Høllini á Hálsi.
Farna vikuskiftið varð full úrtøka hjá báðum liðunum. Ynskiligt er sjálvandi fyri allar partar, at liðini bæði kunnu fara í jólafrí við enn fleiri stigum í posanum, livst so spyrt.
Góða eydnu og góðan dyst!
Kl. 18.30 Kyndil-Neistin (Hvonn)
Kl. 20.00 Kyndil-Neistin (FTZ)
Seks Neistaleikarar á kvinnulandsliðnum
02.12.2016
Í vikuskiftinum verða A-landsliðsdystir hjá kvinnum spældir í Høllini á Hálsi.
Londini sum kappast eru: Eysturríki, Ísland, Makedonia og Føroyar.
Leikskráin sær soleiðis út:
- Fríggjadagin kl. 18.00 Eysturríki - Ísland
- Fríggjadagin kl. 20.00 Føroyar - Makedonia
- Leygardagin kl. 15.00 Eysturríki - Makedonia
- Leygardagin kl. 17.00 Føroyar - Ísland
- Sunnudagin kl. 16.00 Ísland - Makedonia
- Sunnudagin kl. 18.00 Føroyar – Eysturríki
Á føroyska kvinnulandsliðnum eru ikki færri enn 6 Neistaleikarar:
Birita Ingolfsdóttir
Eir Martinsdóttir Berg
Brynja Høj
Lilja Mohr
Margit Weihe Fríðmundsdóttir
Fríða Petersen.
Marjun Falkvard Danberg varð eisini úttikin, men breyt sær ein fingur undir venjing mánakvøldið og verður tí ikki ein partur av kvinnulandsliðnum hesuferð.
Nevndin gleðist um at tit fáa henda møguleikan, og ynskir tykkum og venjarunum góða eydnu við kappingini.
Tepurt tap í fyrra Evropa Cup dystinum
15.09.2016
Fyrri dysturin í evropeisku kappingini millum Neistan og rumenska liðið CMS Ploiesti gjørdist sera javnur og spennandi. Tá avtornaði, vunnu rumenar við tveimum málum. Endaliga úrslitið gjørdist 26-24 til CMS Ploiesti.
Neistakvinnur við Marjuni Danberg á odda byrjaðu dystin væl, og vóru eitt skifti framman fyri 8-6. Men rumenska liðið kom afturíaftur, og tá farið varð til hálvleiks, stóð á jøvnum 12-12.
Tað leikaði eisini javnt á í seinna hálvleiki, og tað var ongantíð meira enn eitt mál á muni fyrr enn móti dystarenda, tá tað eydnaðist rumenum at koma fram um við 2 málum.
Stóri spælarin hjá Neistanum var Marjun Danberg, sum gjørdi helvtina av teimum 24 málunum. Bára Hansen gjørdi 4 mál, Brynja Høj 3, Birita Jacobsen 2, og Lilja Mohr, Eir Berg og Fríða á Dunga gjørdu eitt mál í part.
Brasilski venjarin hjá Neistakvinnum, Danilo Gagliardi, var væl nøgdur við avrikið hjá Neistanum, og hann hevur góðar vónir undan seinna Evropa Cup dystinum, sum verður spældur í Rumenia leygardagin.
Ferðaliðið hjá Neistanum fer úr Føroyum hósdagin.
Neistin bjóðar av í Evropa.
06.09.2016
Komandi leygardag kl.19.00 í Høllini á Hálsi, verður fyrsti Evropa Cup dystur millum Neistakvinnur og Rumensku kvinnurnar CSM Ploiesti.
Tað er ikki á hvørjum degi at so góð evropisk hondbóltslið vitja í Føroyum, so spennandi verður at vita, hvussu leikur ferð. Neistakvinnur taka av avbjóðingini við góðum treysti.
Mikudagin verður eitt Evropa Cup blað borið út til øll húsarhald í Tórshavn, Argjum, Hoyvík, Velbastað og Kirkjubø. Eitt áhugavert blað við góðum lesnaði.
Vónandi síggja vit nógvar áskoðarar í Høllini á Hálsi leygardagin kl.19.00
Verið hjartaliga vælkomin!
Neistamenn brynja seg til komandi kappingarárið
11.08.2016
Scott Harrington sum stóð á odda fyri Neistamonnum seinnu helvt av seinasta kappingarári heldur fram sum venjari, og afturat sær hevur hann Ára Rouch.
Liðið er mannað við ungum leikarum, sum saman við ársins málmanni í fjør Nicholas Satchwell fara at mynda liðið.
Neistin hevur harafturat styrkt seg til komandi kappingarár við norskum leikara. Talan er um 27- ára gamla spælskiparan Christopher Lorenzo Moe, sum seinastu árini hevur spælt í bestu norsku honbóltsdeildini.
Christopher hevur drúgvar royndir sum hondbóltsleikari bæði í Danmark og í Noregi, og hann er longu komin til Føroya og venur við Neistamonnum.
Fyrireikingarnar til komandi kappingarár eru av álvara farnar í gongd, og spennandi verður at síggja hvussu langt unga Neistaliðið kann koma.
Scott Harrington verður umframt venjari hjá besta mansliðnum eisini ungdómsmennari í felagnum.
Neistin møtir rumenskum liði
19.07.2016
Í dag hevur lutakast verið, hvussu spælast skal í fyrsta umfari í Evropæisku kappingunum fyri lið.
Einasta føroyska liðið, sum hevur meldað til eru greipuvinnararnir hjá kvinnum, Neistin.
Tær skulu í fyrsta umfari møta rumenska liðnum CSM Ploiesti. Liðið endaði í fjør sum nr 6 í rumensku kappingini.
Dystirnir verða spældir vikuskiftið 10/11 september og 17/18 september. Fyrireikingarnar eru nú farnar í gongd, og ætlanin er at fáa annan dystin heima
Evropacup dystirnir verða samstundis fyrsta avbjóðingin hjá nýggja brasilska venjaranum hjá Neistakvinnum, Danilo Gagliardi
Danilo skal venja Neistakvinnurnar
07.06.2016
Neistin hevur í dag skrivað sáttmála við brasilska Danilo Gagliardi, um at venja kvinnuliðið hjá felagnum komandi kappingarár. Danilo er 35 ára gamal og kemur úr einum starvi hjá brasilska hondbóltssambandinum, har hann seinastu árini hevur verið partur av toyminum rundan um brasilska kvinnulandsliðið, sum í 2013 gjørdist heimsmeistari í hondbólti.
Danilo er í Føroyum hesa vikuna og kunnar seg um umstøðurnar, og í gjárkvøldið hevði hann eisini eina venjing við Neistakvinnunum. Mikukvøldið kl. 19 stendur hann á fyrsta sinni á odda fyri Neistakvinnunum, tá tær spæla venjingardyst í Høllini á Hálsi móti U 18 kvinnulandsliðnum. Seinni í vikuni venur hann eisini onnnur lið hjá Neistanum
Neistakvinnur, sum seinasta kappingarár vunnu 41. Føryameistaraheitið í hondbólti, hava stórar ætlanir til komandi kappingarár, millum annað hevur felagið meldað til evropisku kappingina hjá EHF.
Danilo er giftur við Julianu og tey flyta bæði til Føroya í august, tá hann tekur við
starvinum sum venjari.


text:
Michelin-skrýdda Koks matstovan frammi við Gjónna hevur rættiliga verið frammi í altjóða miðlum í seinastuni.
Talan er um virdar miðlar, sum, ikki bara hálova kokkakynstrinum, sum er at uppliva í gomlu bóndahúsunum langt burtur frá alfarvegi undir Stórugjógv í dalinum við Leynarvatn. Men eisini sjálv staðsetingin av matstovuni verður hálovað.
Eitt nú av netsíðuni The Space, sum hevur Koks á einum lista yvir “9 of the world’s most extreme restaurants”. Tað er ikki hissini støð, sum føroyska matstovan verður sammett við.
Óiva eru tey nógv, sum hava ætlað sær at vitja matstovuna, men sum ikki hava fingið pláss, tí at øll borð hava verið útseld. Nú er ein møguleiki afturat at royna at finna pláss.
Leiðslan fyri Koks hevur gjørt av at leingja vertíðina við einum mánaði. Upprunaliga var ætlanin at lata aftur fyri veturin 1. november, men nú er avgjørt at taka november mánaða við.
Hetta er, sum skilst, eisini seinasti møguleiki at uppliva Koks frammi við Gjónna. Leiguavtalan av húsunum við Betri samtakið var bert galdandi hetta eina árið. Hvar Koks kemur at húsast í framtíðini er enn óvist fyri almenninginum.
Tað eru, sum sagt, eisini aðrir nógv lisnir almennir miðlar, sum hava havt Koks á breddanum hesa seinastu tíðina. Vit tosa um virdar miðlar sum CNN, Time og National Geografic. Sí greinarnar á leinkjunum herundir.
National Geograpich Traveller: Where to eat in the Faroe Islands
Time: Greatest Places 2018
CNN: The most remote fine dining experience in the world?
Les eisini: Koks besta matstova í Norðurlondum


text:
Fakfelag: Eitt spæl at fáa limagjaldið inn16-06-2006
Síðani fakfelagið hjá búskapar og -løgfrøðingum í Føroyum fór undir at brúka LimaGreiðsluna frá Føroya Sparikassa, er tað vorðið nógv lættari at fáa limagjaldið inn frá limunum. LimaGreiðslan fæst bert í Sparikassanum
Søguligur dagur í føroysku fíggjarvinnuni15-06-2006
Í dag – á ársdegnum fyri skrásetingini av Atlantic Petroleum á virðisbrævamarknaðinum – byrjar fyrsta føroyska kapitalhækkingin í fyrsta føroyska felagnum, ið lat seg skráseta á marknaðinum. Fyrsti føroyski limurin á virðisbrævamarknaðinum hevur staðið fyri søguligu kapitalhækkingini
Tosa við ein íløguráðgeva14-06-2006
Ætlar tú at seta pening í Atlantic Petroleum, nú fyritøkan hækkar partapeningin? Tosa við ein av okkara íløguráðgevum
Prospekt frá Atlantic Petroleum12-06-2006
Í sambandi við kapitalhækkingina hjá P/F Atlantic Petroleum er prospekt og annað tilfar um kapitalhækkingina almannakunngjørt
Atlantic Petroleum inn á ICEX1509-06-2006
Íslendski virðisbrævamarknaðurin hevur í dag tikið avgerð um, at Atlantic Petroleum er ein av úrvalsfyritøkunum á marknaðinum


text:
Formaðurin í Róðrarfelagnum Knørri, Sámal Kristiansson, dugir ikki bara at rokast í einum kappróðrarbáti. 25. august 2018 var hann eisini til reseptión saman við fínum selskapi á kongsskipinum Dannebrog.
Tað var hann, tí felag okkara tann 23. august var vertur fyri vitjan hjá Fríðriki krúnprinsi í neysti okkara í Evensens pakkhúsi. Vitjanin í neystinum eydnaðist væl, og tað eiga allir rógvarar og fyriskiparar felagsins sín stóra lut í og tøkk fyri.
Les um vitjanina hjá krúnprinsinum her.
Sí fleiri myndir frá reseptiónina niðanfyri.


text:
Næsta umfar hjá G10a
22. Nov 2015
Gentur 10 a og b spældu í Havn leygardaginGentur 10a eru enn ósigraðar í landskappingini. Næsta umfar í landskappingini var leygardagin. Spælt varð í høllini...
les meir
Mikrohondbóltur
19. Nov 2015
MikrohondbólturHvønn hósdag kl. 17.05 eru øll børn í aldrinum 3-4 ár bjóðaði til mikrohondbólt hjá StÍF.Mikrohondbólturin gongur fyri seg í fimleikahøllini í Stranda skúla.Vit vóna...
les meir
Leikarin hesa vikuna: Kjartan Johansen
17. Nov 2015
Leikarin hesa vikuna: Kjartan JohansenAldur: 19 ár Arbeið/skúli: Búskaparbreyt í Míðnámsskúlanum á Kambsdali Pláss á vøllinum: Playmaker og Høgri bakkur Hvat er tað fyrsta minnið,...
les meir
Steypakapping hjá D10
17. Nov 2015
Steypakapping hjá D10Leygardagin 14. nov var steypakapping á skránni hjá D10a. Við á liðnum hesu ferð vóru Jóan Jacob, Ervin, Trúgvi, Ámundur, Sofus, Hjørleivur, Nóa...
les meir
Vunnu hvør sín hálvleik
16. Nov 2015
Vunnu hvør sín hálvleikSunnudagin 15. novembur skuldi okkara besta manslið til Havnar at leika ímóti Kyndli. Vit skuldu reisa okkum eftir tapi móti H71 mikukvøldið,...
les meir
G10a vunnu sín bólk í steypakappingini leygardagin
16. Nov 2015
G10a vunnu sín bólk í steypakappingini leygardaginOkkara G10a fóru leygardagin 14. novembur til Eiðis at spæla steypakapping fyri fyrstu ferð í hesum kappingarárinum.Genturnar, ið spældu...
les meir
Megnaðu ikki at basa oddaliðnum
12. Nov 2015
Megnaðu ikki at basa oddaliðnumÓsigraða oddaliðið vitjaði á Skála mikudagin. Dysturin bleiv bríkslaður í gongd kl. 20. Okkara lið var merkt av skaðum. Allan (skaða...
les meir
Leikarin hesa vikuna: Rebekka Justinussen
11. Nov 2015
Leikarin hesa vikuna: Rebekka Justinussen Aldur: 27 ár ...
les meir


text:
Orð: Philip P. Bliss
Lag: Ira D. Sankey
Týtt: Victor Danielsen
1. Eg langa tíð livdi í myrkri og synd,
eg dreiv sum eitt vrak fyri veður og vind,
eg hoyrdi um Gud, men eg kendi hann ei,
tó rópti eg til hann, tá trong var mín leið;
eg kendi hann ei,
nei, eg kendi hann ei,
eg rópti til Gud, men eg kendi hann ei.
2. Eg hoyrdi um frelsuna ferð eftir ferð,
um Jesus, sum deyður og upp risin er;
eg hómaði ljós, tó ei klárt eg tað sá,
og fór tá at vóna, at hjálp var at fá,
ei klárt eg tað sá,
nei, ei klárt eg tað sá,
men vónaði tó, at ein hjálp var at fá.
3. Áh, lívsæla stund, tá ið Jesus eg fann
og lærdi at líta á hann, bert á hann!
Hann kallaði á meg og dró meg til sín,
eg vóni ei longur, eg veit, hann er mín;
eg veit, hann er mín,
ja, eg veit, hann er mín,
eg vóni ei longur, eg veit, hann er mín.


text:
Orð og lag: Kai og Thorstein Kjäll
Týtt: Kajfinn Hammer
Viðmerking: Týddur í 2002.
Upprunaheiti: Min gårsdag er forbi, den ga meg visshet / Niðurlag: Min fremtid er i Herrens hender
1. Nú dagurin í gjár er av ein vissa,
um náði Harrans móti mær, er mín;
eg fyrigeving kærleiksfulla kendi
ta stund, meg syndara Hann tók til sín.
Niðurlag: Mín framtíð er í Harrans hondum,
meg leiðir Hann úr myrkri vándum,
meg at sær knýtt við blóðsins bondum
á veg til lívsins land.
2. Við treysti eg hvønn nýggjan dag kann byrja,
og grípa um Guðs Orð við sál og sinn;
sum dagur er, so skal mín styrki vera,
tað lyftið ber heilt inn í Himmalin.
3. Eg morgindagsins forløg ikki kenni,
men hvíli fult í trúgv á Jesu Navn;
eg leggja kann meg trygt í Hansar hendur,
í Harrans kærleiksfulla, trygga favn.


text:
Basim er føddur og uppvaksin í Danmark, men hevur marrokanska bakgrund. Evnini at syngja og spæla tónleik komu tíðliga til sjóndar, og tá ið Basim sum 15 ára gamal luttók í X Factor, gjørdist hann ein av størstu profilunum, sum hevur verið í donsku kappingini.
Basim hevur eisini dugað væl at fóta sær eftir kappingina. Hann hevur gjørt tvær tónleikaútgávur, umframt at hann hevur skrivað sangir og luttikið í eitt nú sangleiki. Í vár var Basim við í Grand Prixnum, og umboðaði Danmark í europeisku kappingini við frálíka sanginum Cliche Love Song. Hesin sangur kom so væl frá kappingini, at hann hevur verið at finna á hitlistum kring Europa.
- Skuba duba dabda dididaj, syngur Basim, og hóast røttu orðini kanska eru trupul at finna, er sangurin lættur at verða tikin við av.
Basim spælir í summar og í heyst yvir 50 konsertir í Danmark og aðrastaðni, og í august verður hann við á Summar Festivalinum.


text:
Bólkurin Lukas Graham telist millum heitastu og størstu poppstjørnur í heiminum í løtuni, og í grundini skuldi tað verið púra óhugsandi, at bólkurin leitaði til Føroya at spæla júst nú. Men tað gera teir.
Samstundis sum teir spæla útseldar konsertir í USA, vitja tey kendastu talkshowini, eru tilnevndir til tríggjar Grammy-heiðurslønir og spæla live til eitt nú MTV og Billboard heiðurslønahandanir, hava teir avgjørt at koma aftur til Føroya at spæla. Konsertin við Lukas Graham verður á Summar Festivalinum í august.
Lukas Graham spældi á Summar Festivalinum fyri tveimum árum síðani, og mong halda, at tað telist millum bestu framførslur á festivalinum nakrantíð. Tveir mánaðir seinni vitjaði bólkurin aftur í Føroyum og spældi tvær framúr konsertir í Havn. Síðani tá hevur bólkurin fingið sítt veruligt altjóða gjøgnumbrot og telist nú millum heitastu poppnøvn í heiminum.
- Í okkara eygum var Lukas Graham ein heimsstjørna longu fyri tveimum árum síðani, men nú heldur restin av heiminum tað sama. At fáa Lukas Graham aftur á Summar Festivalin at spæla er eitt tað størsta scoopið, vit hava gjørt í søguni hjá festivalinum, sigur Erik Biskopstø, sum er ein av fyriskiparunum av Summar Festivalinum.
Lukas Graham spælir bert eina konsert í Danmark í summar, men hann hevur sett pláss av í kalendaranum til at vitja aftur í Føroyum.
- Í grundini átti tað at verið ógjørligt hjá okkum at fingið ein slíkan bólk á okkara festival júst nú, tí allur heimurin togar í teir, men Lukas Graham ynskir at koma aftur til Føroya at vitja, og tí letur hetta seg gera, sigur Erik Biskopstø.
Lukas Graham hevur fingið serligt samband til Føroya, her teir hava verið sera væl móttiknir, og tað hava fólk eisini sæð aftur, tá ið sangarin Lukas Forchhammer fleiri ferðir hevur verið at sæð í USA í føroyskari troyggju, sum hann fekk sum gávu í Føroyum.
Lukas Graham spælir á Summar Festivalinum hóskvøldið 10. august.


text:
Landssjúkrahúsið takkar fyri eitt hendingaríkt ár. Góðskugóðkenningin, sum heilsustarvsfólk áhaldandi hava arbeitt við í 2017, var eitt stórt stig í mun til at skipa trygd og dygd í sjúklingagongdum framyvir.
Somuleiðis fegnast vit um, at H-bygningurin, sum nú er sjónliga ávegis, fer at veita nýggjar møguleikar til frama fyri føroyskar sjúklingar.
Á jólum royna vit at hugna um. Jóladagarnar er tónleikur á skrá, og jólamenn vitja á barnadeildini. Jólaaftan er guðstænasta í forhøllini, og um kvøldið bjóðar sjúkrahúsið góðan jóladøgurða, eins og hvør sjúklingur fær eina lítla gávu. Fyrsta jóladag spælir Frelsunarherurin í Stóragarði, sum siðvenja er.
Við hesum vil Landssjúkrahúsið og Sjúkrahússtjórnin ynskja øllum eini gleðilig jól og eitt gott nýggjár.


text:
Jan Müller
18.12.2017 - 16:48
Oljan > Vinna & Tøkni > Ferðavinna
Í seinastu útgávuni av gitna “GEOExPro” stendur føroyski stovnurin Jarðfeingi fyri einki minni enn allari forsíðusøguni. Tað er Lis Mortensen, náttúrulandafrøðingur, ið hevur skrivað.
GEOExPro er eitt av mest lisnu populervísindaligu tíðarritunum í heiminum, sum skrivar um jarðfrøðilig viðurskifti. Tíðarritið, ið kemur út seks ferðir um árið, hevur greinar um ymisk evni, og greinin hjá Jarðfeingi hesa ferð er at finna undir evninum geotourism, og lýsir Føroyar sum áhugavert ferðamál fyri tey, ið hava áhugað fyri jarðfrøði. Forsíðumyndina hevur William Anderson tikið vegna Visitfaroeislands. Greinin kann lesast her.
Tað er annars júst eitt ár síðani, Jarðfeingi hevði sína fyrstu grein í GEOExPro: The Faroe Islands – a New Beginning. Tann greinin kann lesast her. Hon snýr seg um 4. útbjóðingina á føroyska landgrunninum, sum Jarðfeingi hevur marknaðarført í bæði tíðarritum, á messum og ráðstevnum kring heimin. Tað var annars eitt samt løgting, sum eftir uppskoti frá landsstýrismanninum í vinnumálum, Poul Michelsen, sum samtykti at fara undir aftur oljuleiting við Føroyar.
Í farnu viku luttóku fólk frá Jarðfeingi á stórari altjóða oljumessu í London og varð tíðarritið m.a. gjørt til og lagt fram á ráðstevnuni, har eisini ymboð fyri Jarðfeingi høvdu framløgur um oljuleitingina og 4. utbjóðing.
Eingin ivi um, at grein um Føroyar og jarðfrøðina her á forsíðuni í hesum heimsins høgt virda tíðarriti nú tveir mánaðir, áðrenn 4. útbjóðing á landgrunninum letur aftur, eisini kann vera við til at varpa ljós á og birta upp undir áhugan fyri føroysku oljuleitingini.
Trýst her fyri at síggja greinina in Føroyar
Trýst her fyri at downloada GEOExPro blaðið
Kelda jf.fo
Greinin um oljuleitingina í sama tíðarriti fyri einum ári síðani
Ì sama nummari verður eisini varpað ljós á oljuøkini vestan fyri Hetland.


text:
Hví fara at týða King James Bíbliuna A.V. 1611 til føroyskt? Hava vit ikki longu tvær týðingar sum er, og arbeiðir ikki fyrrverandi bispur við eini aðrari? Verða so ikki heilar fýra bíbliur á føroyskum? Hvat skal tað til?
Jú, tá tú hevur sæð, at báðar tær núverandi føroysku bíbliurnar eru týddar eftir korruptu manuskriptunum hjá Westcott og Hort, og tá ið tú hevur sæð heilt klárt at tað finnast tvær linjur av bíblium, onnur rein og hin korrupt, og at King James Bíblian er týdd útilokandi eftir teirri reinu linjuni, so er bert eitt at gera, og tað er at fara í gongd. Eg haldi ikki meg vera egnaðan ella tann rætta til hesa uppgávuna, men byrðan hvílir í øllum førum á mær 24 tímar um samdøgrið.
Fyri mær er spurningurin hesin: Hvussu týdningarmikið er tað, at vit hava Guðs fullkomna orð á føroyskum? Hjá einum og hvørjum sonnum trúgvandi meti eg, at tað má vera heilt ómetaliga týdningarmikið.
Fyrstu ferð, eg kendi í mínum hjarta, at King James Bíblian er Guðs reina orð, var í 1991, tá ið ein íri var og vitjaði familju okkara í nakrar mánaðir. Tá ið eg sá og hoyrdi hann sita á seingini á kamari sínum og lesa hart, vakurt og melodiskt í síni King James Bíbliu, tá merkti eg nakað, sum eg ongantíð havi merkt annars. Eingin frelstur prestur í øllum danska ríkinum (teir finnast, hóast fáir) hevur nakrantíð givið mær eina slíka friðarliga kenslu, sum tann sjeyti ára gamli írin, tá ið hann las ein kapitul fyri mær. Hann ELSKAÐI sína bíbliu; hevði reyð og vát eygu meðan hann las. Hann hevði TVÆR King James Bíbliur, og hann NART IKKI EINA AÐRA TÝÐING. Hann vitsti, at tær vóru korruptar, og tá vitsti eg tað eisini innast í mínum hjarta, og harfrá byrjaði spírin.
Tá ið eg las bókina hjá Gail Riplinger, “New Age Bible Versions”, klárnaði heilt fyri mínum innara eyga. Hon nevndi, at øll protestantisku londini høvdu Bíbliur, sum kundu líknast við King James Bíbliuna fram til umleið 1880-1904. Eftir tað hava ALLAR verið týddar eftir hasum KORRUPTU handritunum hjá hasum trúvillingunum Westcott & Hort, og eg SKOYTI SO IKKI UM TÆR!
Hvussu ber tað til, at teir flestu veruliga góðu prædikumenninir í reformeraða heiminum enn í dag brúka ta gomlu King James? Hevur tú nakrantíð hugsað um tað? Tí hon ER so NÓGV BETRI enn allar hinar sokallaðu bíbliurnar. ALLAR hinar bíbliurnar liggja onkustaðni úti ímóti eini Jehova vitni bíbliu, og hon vita vit er korrupt, og tí eru tær allar meir og minni korruptar, so einfalt er tað.
Nei, vit mugu fáa Guðs reina orð út á føroyskum. Og tað havi eg sett mær fyri at gera, um eg so skal sita í fongsli og týða, um so eingin skilur meg, ella heldur hetta vera neyðugt, ella dámar týðingina, og málburðin, og eisini um hon ikki verður prentað meðan eg livi. Pengar geri eg hetta so ikki fyri, tað kann eg vissa ein og hvønn um. Tað er ikki nokk, at siga, at eg ikki elski pengar: EG HATI PENGAR!! So er tað sagt. (Gev mær seks kassar av eplum og tvey krov. Tað kalli eg REAL-KREDIT). Men Guðs orð, tað er omanfyri alt hetta jarðiska; ja, tað er størri og djypri enn lívið sjálvt.
Heilt frá fyrstu stund, ið Guð kallaði meg til hetta arbeiðið, segði hann, at eg skuldi týða King James Bíbliuna til føroyskt. Eg royndi at týða onkran kapitul tá at byrja við, men kendi meg als ikki nóg væl føran fyri tí. Men, eftir at hava sitið hvørt kvøld í út við tvey ár og rættað munir ímillum Dahls týðing og KJB, og var faktiskt komin ígjøgnum bíbliuna eina ferð, fekk eg tey blíðu ráð frá Susan Møllerskov, og Nico Verhoef, at týða evangeliini fyrst, síðan alt nýggja testamentið, róliga og trúliga, hvat eg eisini havi roynt at gjørt.


text:
Einans 10 føroysk miðlafólk tímdu at møta upp, tá teirra yrkisfelag Føroysk Miðlafólk setti etikk á dagskránna. Áhugin fyri etikki er opinbart ikki serliga stórur millum okkara miðlafólk.
Felagið Føroysk Miðlafólk skipaði leygardagin fyri temadagi um etikk í fjølmiðlunum, tað var norski serfrøðingurin og journalisturin Gunnar Bodahl-Johansen, ið var skeiðshaldari. Hann er royndur journalistur, undirvísari og fyrrverandi limur í norska etiska fjølmiðlaráðnum.
Dagurin var áhugaverdur, og skráin var spennandi, umframt fyrilestur um etiskar leiðreglur í fjølmiðlunum, varð arbeitt við ymiskum føroyskum fjølmiðlasøgum, ið hava verið á markinum fyri hvat er etiskt rætt ella skeivt.
Heftni, trúðvirði og útmeldingar á eitt nú sosialum miðlum varð somuleiðis viðgjørt, áðrenn Gunnar Bodahl-Johansen greiddi okkum frá, um hvussu miðlarnir dekkaðu terrorálopið 22. juli 2011 og um eftirspælið av hesum.
Alt í alt ein fínur dagur, men tað, sum skelkaði meg, var uppmøtingin. Hetta er eitt so týdningarmikið evni, og eitt evni, ið fjølmiðlafólk í Føroyum mugu vera serliga uppmerksom um, tí miðlarnir hjá okkum eru so sperdir fíggjarliga og sostatt við kvalifiseraðum ressoursum, at lætt er at missa prinsippini burt.
Dagurin var ókeypis fyri limir í Føroysk Miðlafólk, so tað er ófatiligt, at so fá luttóku. Kringvarpið átti seks av teimum tíggju, meðan hini arbeiddu á Dimmu og Sosialinum. Meðan einasti miðilin, ið sendi tíðindaleiðsluna var Sosialurin. Eingin av privatu netmiðlunum var umboðaður, hóast hesir eiga alsamt størri part av okkara tíðindaflutningi, og flest allir lýða av teoretiskum undirskoti.
Eg skal ikki døma um, hví so fá luttóku. Sjálvandi eru summi upptikin, men ein so vánalig uppmøting vísir, at etikkur veruliga ikki hevur nakran serligan áhuga hjá flestu føroysku miðlafólkum, og tað er fúl skomm.


text:
Tróndur Arge 10.10.2018 (12:21)
Aserbadjan: Veðrið og ferðing er ongin umbering
Aserbadjan hevur á døgurða í dag havt sín tíðindafund, undan Nations League dystinum móti Føroyum, sum verður á Tórsvølli í annaðkvøld klokkan 19.45. Venjarin hjá Aserbadjan var fámæltur, men greiður í sínum máli, tá hann bleiv spurdur um vøllin og 14 tímar longu ferðina til Føroyar.
Les eisini: (Vit gita) Stórar broytingar á liðnum
- Eg havi sæð vøllin. Hann er nakað lítil, men tað er líka fyri báðar partar. Tað er rætt, at vit hava ferðast í 14 tímar, men tað er heldur ongin umbering. Vit vilja spæla ein góðan dyst, eru til reiðar og vilja eisini vinna, sigur Gurban Gurbanov, venjari hjá Aserbadjan.
Við á tíðindafundinum var verjuspælarin, Pavel Pashayev. Hann helt fyri, at Føroyar eru eitt gott landsliðið, sum eru sterkir á bóltinum og duga væl at verja, men legði afturat, at hann ætlar at vinna dystin.
Føroyar og Aserbadjan spæla hóskvøldið klokkan 19.45 á Tórsvølli. FM1 hevur landsliðsradio frá klokkan 10, har tað millum annað ber til at vinna orginalar AC Horsens og Brann Bergen troyggjur, sum Hallur Hansson og Gilli Rólantsson hava spælt í.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Ingolf Sólheim Olsen segði í røðu síni á tingi, at tað var at fegnast um, at Krúnborg varð seld, um tað var grundin til, at nýskipanin varð gjørd.
– Eitt av endamálinum var at styrkja búskaparligu grundsúluna undir okkara samfelagi, nevniliga fiskivinnuna, segði Ingolf S. Olsen, tingmaður fyri Tjóðveldi á tingfundinum fyri kortum.
Á tingfundi í dag verður nógv umtalaða fiskivinnunýskipanin viðgjørd við 2. viðgerð. Samfelagskjakið í samband við fiskivinnunýskipanina hevur verið baldrutt, og tað eyðkennir eisini kjakið í tinginum, at andstøðan hevur lagt seg í skotgrøvina. Umboðini hjá samgonguni í vinnunevndini verða ákærd fyri einans at fylgja boðum frá landsstýrismanninum og at als ikki arbeiða sjálv.
Ingolf S. Olsen byrjaði eisini røðu sína við at siga, at hann ikki hevði hug at viðgera viðmerkingarnar hjá andstøðuni í vinnunevndini, tí tær vóru merktar av illgitingum og ikki eini roynd at viðgera uppskotið seriøst. Ístaðin fór Ingolf S. Olsen undir at ramsa teir fyrimunir, sum samgongan legði lunnar undir við sínum uppskoti.
– Endamálið við uppskotinum er at leggja lunnar undir eina fiskivinnu, sum tryggjar at øll rættindi eru á føroyskum hondum, at umsitingarætlanir verða gjørdar, grundaðar á stovnsrøkt. Uppskotið steðgar spekulatión við loyvunum og leggur upp til eina fiskivinnu, sum eggjar til størst møguliga virðisøking, segði Ingolf S. Olsen millum annað. Hann segði eisini, at fiskivinnan skuldi bera Føroyar fram ímóti einum sjálvbjargnum búskapi.
Tingmaðurin fyri Tjóðveldi vísti eisini á, at tað vóru tey, sum vildu verða við, at um sølan av Krúnborg fyri ovurhondsvirði ikki varð framd fyri tíggju árum síðan, hevði nýskipanin ongantíð verið gjørd. Hann var ikki samdur í tí pástandinum, men helt, at føroyingar áttu at fegnast um søluna av Krúnborg, um hetta var veruliga grundin til nýskipanina, tí nýskipanin var alneyðug.
Áðrenn Ingolf S. Olsen endaði røðu síni, las hann úr álitinum hjá samgongutinglimunum í vinnunevndini, har víst varð á, hvussu nógv uppsjóarkvoturnar eru øktar seinastu árini. Hann vísti á, hvussu nógv nýtt tilgfeingi var komið til Føroya, og eins og Bjørt Samuelsen spurdi hann, um tað ikki var rætt, at hetta virðið varð býtt javnari kring Føroyar enn støðan var nú.
At enda legði Ingolf Sólheim Olsen dent á, at samgongan vildi betra um viðurskiftini hjá sjófólki við nýskipanini.
– Hóast tað ofta hevur verðið hildið upp á tað øvugta, so hava viðurskiftini hjá okkara sjófólki verið týdningarmikil hjá okkum, segði Ingolf S. Olsen og vísti á, at tað nú verður lógarfest, at manningar við fiskiskipum skulu mannast eftir føroyskum sáttmálum og at útlendingar, sum fáa kjans við føroyskum skipum skulu hava arbeiðs- og uppihaldsloyvi.
– Hetta er ein munandi betring ímun til tær lógir, sum nú eru galdandi, segði Ingolf S. Olsen at enda.


text:
Altjóða DNA dagur
Flaggdagin, tann 25. apríl, er altjóða DNA dagur. DNA er stytting fyri deoxyribonucleic acid, sum vit á føroyskum kalla arvastrongurin. Tað var á hesum degi í 1953, at Watson, Crick, Wilkins og Francis góðu út vísindaliga grein um DNA bygnaðin.
Á hesum sama degi, 50 ár seinni, varð tað almannakunngjørt, at arvamassin hjá menniskjum var kortlagdur. Tí er hesin dagur kosin at vera altjóða DNA dagur, og síðani 2013 hava fólk og stovnar runt alla verðina hátíðarhildið henda dagin. Í ár hava vit valt eisini at hátíðarhalda hendan dagin í Føroyum.
Skipað verður fyri einum tiltaki í Perluni tann 25. apríl 2018 frá kl. 16:00 . Tiltakið verður í tveimum pørtum. Tann fyrsti parturin inniheldur stuttligt og handaligt DNA virksemi til børn, og í tí seinna partinum verða stuttir fyrilestrar um DNA til tey ungu og vaksnu. Millum annað sleppa luttakararnir at royna at:
- byggja DNA strong úr bomm
- at gera DNA origami
- DNA hálsketur
- Sekvenserings telduspæl
- PTC genotypu/pEndamálið við tiltakinum er at kunna almenningin um DNA, og um hvussu DNA verður brúkt í gransking og í samband við heilsu í Føroyum.henotype – man kann vita um man smakkar beiskt ella ikki.
- Kyknu og kromosom i mikroskop
Ian Salter, granskari á Havstovan og Sunnvør i Kongsstovu, ph.d.-lesandi á Fróðskaparsetrinum/Amplexa Genetics, eru fyriskiparar av tiltakinum.
Tiltakið er ókeypis og øll eru hjartaliga vælkomin.
Sí skránna her
Sí tiltakið á Facebook her
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Alt ov ofta vera tænastur til okkara medmenniskju uppgjørd í krónum og oyrum, ein óhugnalig máti at roknað menniskja virði.
Hendan gongdin má steðgast, um vit skulu hava eitt virðiligt samfelag fyri øll! Eisini næstan og ikki bara næstan.
Vit eiga, í dagsins Føroyum, fleiri menniskju, í dagliga fáa veitt eina “tænastu”, ið verður væl og virðiliga rokna út í krónum og oyrum, og síðani verður spart – tí tey eru ov dýr.
Í fjør góðkendi løgtingið ST-sáttmálin um rættindi teirra ið bera brek, síðani er bara spart og framvegis ljóðar kjakið um hvørjar “tænastur” samfelagið eigur at veita. Nær fara vit at fáa eyguni upp fyri veruleikanum, at hesi menniskju ikki bara eiga at fáa eina “tænastu”, men hava RÆTTIN til eina virðiliga tilveru, ið samfelagið hevur bundið seg at virða teirra rættindi?
Flest, ið tørva serliga hjálp/stuðul, eru helst komin á onkran stovn, men flestu stovnar eru riknir undir somikið vánaligum fíggjarligum treytum at starvsfólk kenna seg bert før fyri at veita nakrar grundleggjandi uppgávur, reinføri, mat og svøvn. Stovnurin gerst meira og meira ein mekanisk tilvera hjá teimum búfólkunum, tí tíðin hjá starvsfólkunum strekkir ikki til – minstamark játtanir og sparingar í starvsfólkatímum ger at tað er nærum ógjørligt at røkja menniskja í menniskjanum. Tíð eigur eisini at vera til, at síggja og hoyra tey menniskju, ið búgva á stovnunum. Hesi menniskju hava eisini tørv á menniskjaligari samveru – tørv á at hava eitt lív har ið onnur viðurskifti enn bert tey “bráðneyðugu” vera tilgóðarsæð.
At síggja og hoyra eitt menniskja, merkir eisini at tú skalt, sum starvsfólk, kunna hava stundir at “reagera” uppá tað tú sært og hoyrir – og oftani krevst bert ein lítil viðurkenning av menniskjanum fyri at “bjarga” degnum og gera stóran mun í vanliga gerandisdagin.
Vit mugu nú burtur frá hesum “tænastu” hugsanina og fara at hugsað og veita menniskjanum í samfelagnum tey rættindi tey eiga – í kraft av at vera menniskju. Einki minni kann ein vænta av einum nútíðarsamfelagið.
Vit mugu nú staðfesta hvørji rættindi vit ætlað okkum at virða og fáa tey staðfest í einari nútímans lóggávu. Samstundis mugu stovnar fáa neyðugu fíggingina fyri at kunna halda ST-sáttmálan. Ella eru vit noydd allan vegin til mannarættindadómstólin í Haag áðrenn tey sum ráða gera nakað?
Jógvan Philbrow
Nevndarlimur, Føroya Pedagogfelag


text:
Net og Trygd
Á Nema hjálpa vit okkara kundum við at hava ein effektivan KT-infrastruktur við at skapa samanhang og virði millum allar datasentureindinar: Servarar, storage, net, backup, streym og køling umframt tænastu og umsiting. Vit levera alt frá einstøkum lutum til at seta spildurnýggj datasentur í verk.
Trygdaravritan av øllum data. Vit veita loysnir, ið kunnu tryggja øll tíni data og forrit. Nema bjóðar eisini off-site backup til egið føroyskt datasentur, her vit kunnu tryggja tíni data. Við hesum kunnu vit eisini bjóða skjótt og ómakaleyst Disaster Recovery.
Við ráðgeva eisini við at víðka, skifta úr ella keypa nýggja útgerð og loysnir.
Útgerð og skipanir, ið vit kenna, til at reka net og trygd.
Net: Dell, Cisco, Ubiquiti, Hewlett Packard Enterprise, pfSense
Trygd: Microsoft, VMware, Comendo, Veeam, Trendmicro
Vit eru fúsir at vegleiða og hjálpa tær at finna ta røttu loysnina. Send ein fyrispurning her, so svara vit sum skjótast.
Set teg í samband við


text:
Toskakvotan á Flemish Kap hækkar upp í sløk 4000 tons
Dan Klein --- 01.10.2018 - 08:00
Á ársfundinum hjá NAFO í seinastu viku varð avgjørt at hækka heildarkvotuna fyri tosk á Flemish Kap upp í 17.500 tons fyri 2019. Føroyar eiga 22,35% av heildarkvotuni. Sostatt hækkar føroyska kvotan 1420 tons, úr 2491 tonsum upp í 3911 tons.
Í nýggja vísindaliga tilmælinum var mett at heildarkvotan fyri tosk á Flemish Kap fyri 2019 kundi hækka úr 11.145 tonsum upp til í mesta lagi 20.800 tons. Tilmælið staðfesti eisini, at helst fór ein so stór hækking at hava við sær, at heildarkvotan fyri 2020 skuldi lækka niður í 12.400 tons.
Heildarkvotan fyri tosk á Flemish Kap verður ásett fyri eitt ár í senn. Soleiðis sum útlitini í løtuni eru, verður mett, at hækkingin næsta ár elvir til, at toskakvotan kann gerast meira støðug frá ári til árs, enn um valt varð at hækka kvotuna enn meira fyri 2019.
Á ársfundinum varð eisini avgjørt at fara undir at gera eina langtíðar umsitingarætlan fyri tosk á Flemish Kap. Talan er um eitt umfatandi arbeiði, og ætlanin er, at hetta arbeiðið skal verða liðugt fyri næsta ársfund.
Føroyska kvotan fyri svartkalva og kongafisk fyri 2019 verður ávikavist 211 tons og 69 tons, sum er tað sama sum í ár.
Harumframt vóru ein røð av viðurskiftum viðvíkjandi fiskiveiðuumsiting, eftirliti, gransking og hagtølum viðgjørd á ársfundinum.
Í føroysku sendinevndini vóru umboð fyri Uttanríkis- og vinnumálaráðið, Fiskimálaráðið, Vørn og Føroya Reiðarafelag.
NAFO
NAFO er millumtjóða fiskiveiðifelagsskapur fyri útnyrðingspartin av Norðuratlantshavi. NAFO stendur fyri Northwest Atlantic Fisheries Organisation.
Í NAFO luttaka Føroyar saman við Grønlandi undir sonevndu DFG-skipanini.
Hini limalondini eru ES, Frakland (St Pierre et Miquelon), Ísland, Japan, Kanada, Kuba, Noreg, Russland, Suðurkorea, Ukraina og USA.


text:
Video Video
Veturin 2018-19 sýnir Norðurlandahúsið í Føroyum verk, sum tíggju framúrskarandi norðurlendsk videolistafólk hava latið úr hondum.
Orðið video hevur uppruna í tí latínska videre, ið merkir, “at síggja”. Øll verkini, vit fara at vísa í vetur, hava tað í felag, at tey snúgva seg um at síggja. Tó ikki einans um, hvat vit síggja, men hvussu vit síggja, um eygnabragdið, og um spælið í at síggja og verða sæddur.
Videolistin tók seg upp í 1960-unum, tá videoútgerð gjørdist tøkari, bíligar og einfaldari at nýta. Um sama mundi fór myndlistaheimurin at leggja størri dent á hugmyndina handan verkið enn á listaverkið sum lut. Fleiri rák merktu videolistina frá byrjanini; serliga hetta, at list skuldi røkka fleiri fólkum, at fjølmentan, politikkur og list skuldu sameinast, og at einstaklingurin ikki skuldi vera í hásætið, men listin heldur skapast í samlagi; og so vildu fólk loysa listina frá marknaðarkreftunum. Video var listagreinin, sum megnaði alt. Og megnar tað enn.
Tí síðan tá hevur hendan listin víst seg føra at káma mørkini millum ymsar listagreinar, sameina myndlist, performance, filmslist, dans, skurðmyndalist, tónleik, sjónleik og skaldskap. Hon megnar at finna nýggjar listabúnar og sniðog leggja støðið undir royndir, ið fara um listamørk og skapa nýggjar tøkniligar og listaligar blendingar. Sum listagrein í tíð hevur videolistin víst, hvussu hon megnar at víðka um møguleikarnar í frásøgnum og spæla frítt við tíðarrøttum og ikki tíðarrøttum søgugongdum. Henda listin kann fanga tíðina, manipulera hana, spola hana aftur og strika hana. Hon kann samansjóða fortíð, nútíð og framtíð. Vit kunnu staðfesta, at videolistin ikki einans er eitt framúrskarandi amboð at seta spurningar við og um samleika, kropp, sál, politiskar skipanir og fjølmiðlar, men at hon eisini ber í sær møguleikan at deila svarini við heilt serligum beinleiðis og spontanum samskifti.
Tí fagna vit videolistini í vetur.


text:
So at siga øll fólk, ið hava lært kynstrið at seta bókstavir saman til orð og setningar, duga at skriva okkurt áhugavert. Eg havi so enn ikki møtt einum, ið ikki dugir. Men sjálvandi hava øll ikki hug ella bindini til tað.
Men hevur tú HUG at skriva, so er onki sum forðar tær, uttan tú sjálvur, tí tað snýr seg fyrst og fremst um at læra eitt handverk. Her ber tíverri ikki, sum hjá vanligum handverkarum, at fara í meistaralæru, men tað snýr seg um sjálvlestur og hart arbeiði. Vilt tú, so kanst tú! Og tað er ikki bara hart, tað er eisini stuttligt og spennandi: Tú ert tann, ið avgerð veruleikan í tínum teksti!
Í 11 vetrar havi eg hildið skeið í Kreativari skriving á Tórshavnar Kvøldskúla. Her kanst tú lesa eitt sindur um skeiði. Kanska er tað nakað fyri teg? Tað kann kanska vera ein háttur at koma í gongd við at skriva av álvara, hvør veit?
Tú kanst eisini lesa søgur hjá Høvundaliðnum, sum eru fólk, ið hava gingið á hesum skeiði. Nýggjar søgur eru júst komnar út á síðuna!
Harafturat eru nøkur skriviráð, sum eg eri komin fram á millum ár og dag. Góð ráð, sum meistararnir innan skrivikynstur hava skrivað niður til okkara, sum fegin vilja læra.


text:
Í gjárskvøldið var almannakunngjørt, at Neyðars skrímsl (á íslendskum: Skrímsli í vanda) vann íslendsku barnabókaheiðurslønina í ár! Undirritaða hevði tíverri ikki møguleika at vera á staðnum til hátíðarhaldið, men hinir báðir høvundarnir, Áslaug Jónsdóttir, høvundur og teknari og Kalle Güettler, høvundur, vóru á staðnum. Sjálvandi harmiligt at missa møguleikan fyri… les meira…. →
Tríggar útgávur varð tað til í 2017, allar komu seint á árinum. Tann stórsta av teimum var myndabókin Neyðars skrímsl, tann 9. skrímslabókin. Sum hinar Skrímslabøkurnar er hon eitt óvanligt samstarv millum tríggjar høvundar út trimum londum, Áslaug Jónsdóttir úr Íslandi, sum afturat at vera høvundur eisini ger flottu, úttrykksfullu… les meira…. →
Á Ólavsøku hevði Karavella Marionett-Teatur 7 sýningar av Skrímslalív á Tjóðpallinum. Væl varð vitjað og tær báðar seinastu sýningarnar vóru meir enn útseldar. Í heyst fer Skrímslalív á ferð og til ber hjá skúlum, barnagørðum og øðrum stovnum ella fyritøkum at bíleggja sýningar. Karavella Marionett-Teatur kemur út til tykkara… les meira…. →
(Ummælið eftir Laufey Brynhildardóttir á Facebook tann 1. mai 17) Bókin er pallurin Var so heppin at síggja leikin Skrímslalív í Norðurlandahúsinum í vikuskiftinum. Talan er um ein sonevndan “pop-up” leik, og er tað nakað sum frøðir meg, so er tað pappír og pop-up. Vit kenna øll til lukku-kortini, sum… les meira…. →
30. apríl var frumsýning av 5. leikinum hjá Karavella Marionett-Teatri: Skrímslalív. Sýningin var í Norðurlandahúsinum í samband við at stóra samvirkna skrímslaframsýningin hjá Áslaug Jónsdóttir: Heima hjá Skrímslunum var í Norðurlandahúsinum. Leikurin er yvir fýra av vældámdu skrímslabókunum eftir Rakel Helmsdal, Áslaug Jónsdóttir og Kalle Güettler, Skrímslavitjan, Klandursskrímsl, Skrímslakiskan og… les meira…. →
Góð tíðindi eigur man ikki at liggja á, tí kanska onkur annar eisini heldur tað vera góð tíðindi. Seinasta mánaðin havi eg fingið tey gleðiligu boð, at báðar bøkurnar, sum eg sendi forlagnum hjá mær, Bókadeildini, beint fyri ársskiftið, eru góðkendar til útgávu. Sjálvandi skulu tær nú gjøgnumarbeiðast, men tað… les meira…. →
Lítla skrímsl og Stóra Skrímsl eru komin til Føroyar og eru í ferð við at seta heim síni upp í Norðurlandahúsinum, so tit øll kunnu støkka inn á gólvið hjá teimum. Har kanst tú spæla, tekna, klintra og lesa bøkur saman við teimum. Ert tú barn ella hevur børn ella… les meira…. →
Fleiri gomul tíðindi: Tú gerst ikki rithøvundur, tí tú væntar tær at gerast ríkur. Tú verður rithøvundur, tí tú bara mást sleppa at siga søgur, hóast tú nærum onki fært fyri tað. Forleggjarar, prentarar, bókhandlarar og onnur, sum eru um bøkurnar, eftir at vit hava skrivað tær, fáa øll sína… les meira…. →
Skrímslabøkurnar eru nú á 16 málum og kundu fyri so vítt langt síðani verið disneyficeraðar við eini rúgvu av skrímsla”mercendice”. Hetta hava vit høvundar og teknari tó ikki givið loyvi til, hóast kinesiska forlagið fegin vildi sleppa at gera bæði krúss og alt møguligt annað. Tað var jú ikki ætlanin,… les meira…. →


text:
Judit og U16 til European Open
Í døgunum 2. til 6. juli skal U16 landsliðið hjá gentum luttaka á European Open, sum verður hildið í Gøteborg í Svøríki. HSF boðar frá, at føroyska liðið hevur vant miðvíst til kappingina í Svøríki, sum er fyrsta avbjóðing uttanlands hjá hesum gentunum, og at fleiri sterkar hondbóltstjóðir sum m.a. Svøríki, Norra, Frakland, Spania og Russland luttaka í kappingini.
Í millum teirra sum eru úttiknar er okkara egna Judit Johansen av Strondum. Judit er dóttir Marjuna og Artur Johansen. Á myndini omanfyri er Judit nummar trý standandi frá vinstru. Umframt at hava umboð í leikarahópinum, er venjarin hjá FTZ-liði okkara, Dia Midjord, við sum ein partur av venjartoyminum.
Vit gleða okkum at fylgja gongdini hjá U16 og ynskja Judit, Dia og restini av ferðalagnum bestu eydnu við spennandi avbjóðingini sum er fyri framman.


text:
Lat okkum fáa fakligheit inn í politikkin
23. august 2015
Tá eg fór inn í politikk í 2007, segði táverandi løgmaður, Jóannes Eidesgaard, at nú skuldi búskaparfrøðingurin Magni Laksáfoss læra seg at vera politikari - og ikki fakmaður.
Við hesum orðum segði løgmaður í veruleikanum, at fakfólk við serligari vitan skulu ikki nýta teirra fakliga kunnleika í politikki, tí í føroyskum politikki er ikki rúm fyri vitan, kunnleika og sakligari viðgerð av samfelagsviðurskiftum.
Løgfrøðingar, búskaparfrøðingar, vinnulívsfólk og fakfelagsfólk skulu sostatt gloyma alt tað tey hava lært og ístaðin fara inn í politiska spælið uttan at nýta serkunnleikan til nakað.
Eg eri grundleggjandi ósamdur í hesum sjónarmiðnum. Eg meini, at vit júst hava brúk fyri fólki við sterkari fakligari vitan um samfelagsviðurskiftini fyri at skapa tað samfelagið vit ynskja okkum. Vit hava brúk fyri at tosa opið og sakliga um skeivleikar í samfelagnum og um hvørjar møguligar loysnir fyriliggja, soleiðis at vit kunnu velja røttu loysnirnar.
Føroyskur politikkur er alt ov merktur av politiskum ullatosi og glantrileiki.
Um vit skulu menna hetta samfelagið og lyfta tað framá, er neyðugt at styrkja fakliga kunnleikan og sakliga kjakið í Tinginum.
Eg veit, at mong við mær halda, at føroyskur politikkur er alt ov merktur av orðaskvaldri, av at politikarar bara siga okkurt, og at eingin veruligur substansur er aftanfyri orðini.
Lat okkum berjast fyri, at hesi viðurskifti koma uppá pláss, soleiðis at vit fáa langtíðarloysnir har flokkarnir gera breiðar semjur, ið eru fakliga grundaðar. Lat okkum fáa stabilitet inn í politikkin, har vit í breiðum semjum uppbyggja landið.
Eg meini, at tíðin er búgvin til, at sakligheit, fakligheit og reiðiligheit fáa rúmd í føroyskum politikki.
Magni Laksáfoss
Valevni Sambandsfloksins til løgtingsvalið
RN
Aftur


text:
Fyri tey, sum halda við VÍF, skal ein góð umbering til fyri at ikki at fara til Klaksvíkar mikukvøldið. Veðrið verður gott, klaksvíkingar eru altíð blíðir, vit vilja stuðla okkara spælarum – og her kemur so fremsta orsøkin fyri at møta upp í Klaksvík: Hetta eru seinastu heimadystir hjá klaksvíksliðunum í ár og klaksvíkingar ætla at fylla høllina við norðingum.
Tað ber ikki til. Vit mugu vera har eisini og vit mugu hoyrast. Og tí er at gera avtalur longu nú, um hvønn bilin tú ætlar tær í norður.
Í fyrsta dystinum móti Team Klaksvík vunnu menninir við trimum málum. VÍF kom við eini sjokkbyrjan, har teir vardu næstan úti á miðjuni fyrstu sjey minuttirnar og komu á odda 6-1. Men so var tann taktikkurin sleptur og klaksvíkingar komu upp á javnt. VÍF lá tó á odda meginpartin av dystinum. Men vit hava hava varhuga av, at klaksvíkingar eru eitt vet sterkari nú, so tað ræður um hjá okkara monnum at koyra á frá byrjan. Venjarin Ingi Olsen hevur góðar vónir til dystin.
Í fyrsta dystinum millum VÍF og Stjørnuna vunnu vestmannakvinnur trivaligan sigur. Men Stjørnan hevur ment seg nógv í seinastuni og vestmannakvinnur skulu fyrireika seg til eina veruliga uppgerð.
Smáu, men sera fimu japansku kvinnurnar mundu koppa hálendska liðinum í HM-dysti í kvøld. Tær prógvaðu, at einki er ómøguligt fyri tann, sum hevur viljan í hjartanum. Tríggjar færri tekniskar villur og tær høvdu vunnið dystin og skapt eina heimssensasjón. Við góðum vestmannaáskoðarum og viljanum í hjørtunum er alt møguligt í høllini í Klaksvík mikukvøldið. Vit síggjast í KÍ-høllini !


text:
Orð og lag: Mosie Lister
Týtt: Árni Jacobsen
Upprunaheiti: Where no one stands alone
1. Eg á náttartíð var djúpt í dustið boygdur,
tætt var myrkrið, sum ei sigast kann,
og mítt hjarta var tómt, eg um miskunn bað,
og bøn mín hjarta hans vann:
Niðurlag: „Harri, halt míni hond
gjøgnum myrkursins lond
frá nú og í ævirnar við.
Leið tú meg
trygt tín veg
hvønn dagin við tína lið!“
2. Eg á høvdingahæddum á fold kann standa,
eiga alt, sum er sinninum kært.
Tó tað svárasta í hesum heimi er,
tá vinir kennast so fjart.


text:
Í gjár stóð í grein á in.fo, at ein av journalistunum í Miðlahúsinum hevur verið í Føroya rætti og vitnað, tí viðkomandi hevur følt seg hóttan eftir at hava skrivað um eitt ávíst mál.
Umrøddi journalisturin er Dánjal av Rana.
Hann sigur, at hóttanirnar hava tað við sær, at hann tryggjar sær, at dyrnar við hús eru læstar á kvøldi, og hann leggur merki til skuggar, ið flyta seg uttanfyri.
Tað ringasta er, tá tú hittir fólk í býnum.
Tá kunnu keðiligar støður taka seg upp, sigur Dánjal av Rana.
Hann ætlar sær kortini ikki at gevast í yrkinum.
Morgunsendingin skiftir eisini orð við Marjuna Dalsgaard, ið hevur gjørt støðulýsing av miðlalandslagnum í Føroyum
Kanningin kemur fram til, at meir enn ein triðingur av teimum, sum hava ella hava havt sína yrkilsleið á einum fjølmiðli, hava kent seg vera fyri ágangi ella illa viðfarnan í sínum starvi í føroyska fjølmiðlaheiminum.


text:
23. juni 2011
Nú skal lykil keypast til ríðihøllina
Ríðihøllin hjá Føroya Ríðingarfelag er nú læst og lykil má keypast fyri at fáa atgongd.
Ætlandi verður kostnaðurin í fyrsta umfarið 250 kr um árið, tó fyrstu ferð fram til oktobur 2012.
Kostnaðurin er tó ikki heilt avtalaður enn, hóast lykil longu nú kann fáast við at venda sær til Óla Jóhan Lágberg fart. 211789. Frá honum fæst eisini meira kunning um hetta.
Vinarliga
Føroya Ríðingarfelag
Ætlandi verður kostnaðurin í fyrsta umfarið 250 kr um árið, tó fyrstu ferð fram til oktobur 2012.
Kostnaðurin er tó ikki heilt avtalaður enn, hóast lykil longu nú kann fáast við at venda sær til Óla Jóhan Lágberg fart. 211789. Frá honum fæst eisini meira kunning um hetta.
Vinarliga
Føroya Ríðingarfelag
20. juni 2011
Myndir frá Leynavatni
Her eru nakrar myndir frá kappríðingini við Leynavatn. Brandur hevur verið myndamaður.
Frámerkir: Myndir
16. juni 2011
Kappríðingin við Leynavatn 2011
Felagstúrur norð til Leynavatn og stevna
Kappríðing við Leynavatn !
Nú í vikuskiftinum verður Leynavatnstevna. Í hesum sambandi verður felagstúrur norð frá havnadali fríggjakvøldi kl. 19.00.
Sjálv stevnan byrjar við kappríðing kl. 15.00.
Frámerkir: Tiltøk
6. juni 2011
Lutakasti frá djóradøgunum !!
Sum vanlig, vóru atgongumerkini í ár eisini ein lutaseðil.
Nú er trekt og vinnararnir vóru:
eitt krov
seðil nr.100
ein gás
seðil nr.558
Nú er trekt og vinnararnir vóru:
eitt krov
seðil nr.100
ein gás
seðil nr.558
Abonner på: Indlæg (Atom)


text:
Sverri Egholm
04.12.2017 - 23:40
Tíðindi > Samfelag & Politikkur > Landspolitikkur
Bjarni Hammer, limur í vinnunevndini og tingmaður fyri Javnaðarflokkin, hevur áður ikki sagt seg kunna at taka undir við uppskotinum um fiskivinnuskipanina, sum tað var.
Men nú stendur betri til hjá suðuroyartingliminum.
- Øll eru ikki nøgd við alt sum er í hesum málinum, men eg haldi at tað sum liggur á borðinum er á einari leið, segði Bjarni Hammer við R7 í kvøld.
- Allir partarnir hava flutt seg nógv, og nú er man komin til eitt punkt har man sigur, at skal man leggja eitt uppskot fram ella ikki.
Uppskotið er broytt eitt sindur í mun til tað, sum Høgni Hoydal, landsstýrismaður, legði fram. Millum annað er uppboðssøluparturin minkaður niður í 15 prosent av sild og makreli og økiskvoturnar eru hækkaðar frá 7 prosentum upp í 8,5 prosent.
Hoyr alla samrøðuna her


text:
Avdúking av hvørji 3+2 listafólk skulu myndprýða H-bygningin/
http://www.landsverk.fo/Default.aspx?pageid=15939&NewsItemID=15593
Seinnapartin í dag vóru nøvnini á listafólkunum, sum skulu listprýða nýggja H-bygningin á Landssjúkrahúsinum, almannkunngjørd. Samanlagt 40 uppskot vóru at velja ímillum úr bæði Føroyum og útlandinum. Av hesum hevur listabólkurin, ið er knýttur at verkætlanini, valt trý listafólk til at menna og fremja síni listarligu íkast til H-bygningin.
Hátíðardámur var í forhøllini á Landssjúkrahúsinum seinnapartin í dag, tá nøvnini á listafólkunum, ið skulu listprýða nýggja H-bygningin skuldu avdúkast.
Longu á heysti 2016 lýsti listabólkurin eftir listafólkum til at prýða H.bygningin, og tá avtornaði vóru samanlagt 40 uppskot at velja ímillum. Listabólkurin hevur frá byrjan lagt stóran dent á, at listafólkini skulu draga sjúklingar, starvsfólk og avvarðandi við í listarligu tilgongdina. Samstundis hevur tað verið umráðandi, at listafólkini arbeiða við samanspælinum millum lekjandi list og listahandverk, arkitekturinum og umhvørvinum kring bygningin, og at støðið verður tikið í føroyskari mentan.
Á samkomuni í dag bjóðaði stjórin á Landssjúkrahúsinum, Johnny í Grótinum, fyrst vælkomin. Síðani hevði Jan á Argjaboða, verkætlanarleiðari hjá Landsverki fyri H-bygningin, eina framløgu um endamálið við og innihaldið í nýggja bygninginum.
- H-bygningurin á Landssjúkrahúsinum verður ikki bert nýskapandi í sjálvum sær, men fer í stóran mun at nútímansgera allar mannagongdir á Landssjúkrahúsinum, ið eftir ætlan skulu vera til frama fyri bæði sjúklingar, avvarðandi og starvsfólk.
H-bygningurin er ein sera stór verkætlan í føroyskum høpi, og verður hartil ein týðandi og sjónskur partur av býarmyndini í høvuðsstaðnum. Bygningurin fer at liggja vakurt afturat verandi bygningum við framsíðu út ímóti havinum og Sandagerði. Teir 11.000 fermetrarnir, sum eru lutaðir sundur á fýra hæddir, fara at fevna um psykiatriskan depil, somatisk seingjapláss, føðistovur, endurvenjing, køk og matstovu, segði Jan á Argjaboða millum annað.
Síðani fekk landsstýriskvinnan í heilsumálum, Siri Stenberg, orðið. Hon hugleiddi fyrst um týdningin av list í sjúkrahúshøpi, um "healing architecture" og tað, at listin kann skapa tryggleika, troysta, geva vón, stimbran og gleði. Síðani avdúkaði hon nøvnini á teimum listafólkum, ið hava fingið uppgávuna at listprýða H-bygningin. Og listafólkini eru:
Guðrið Poulsen (f. 1961), sum er úr Havn, hevur arbeitt í tríati ár við leiri. Guðrið er bæði kend fyri sín vakra keramikk og sínar abstraktu leirskulpturar. Til H-bygningin fer Guðrið at arbeiða við umhvørvinum kring bygningin oman móti sjóvarmálanum, umframt innandura listprýði. Javier Tapia (f. 1976) er upprunaliga úr Kili, men býr og arbeiðir nú í Keypmannahavn. Javier er fjøllistamaður, har alt frá instalatiónum og video til tekningar og kollasjur mynda hansara listarliga virksemi. Javier fer at framleiða nakrar staðspesifikkar installatiónir, har áskoðarin kann kava inn í frásøgur, sum taka støði í føroyskari siðmentan. Sigrun Gunnarsdóttir (f. 1950) býr á Eiði, har hon í sínum verkstaði framleiðir málningar, sum bera eina søgu um lívið kring hana, t.d. familju, trúarlív og nattúru. Sigrun arbeiðir við einum forteljandi og figurativum stílslagi, sum liggur á markinum millum magiska realismu, súmbolismu og naivismu. Harumframt eru tvey listafólk sett at menna og fremja smærri verkætlanir. Tey eru: Rannvá Kunoy (f. 1975) úr Havn, sum býr og virkar í London. Rannvá arbeiðir við málningalist, og hennara málningar eru eyðkendir. Myndirnar eru nærum fotografiskar, og gevur myndbúnin myndunum eitt orkufult immaterielt brigdi. Brandur Patursson (f. 1977), sum býr og virkar í Havn, arbeiðir fyrst og fremst við glasi og ljósi á ein hugvekjandi hátt.


text:
Vit fóru norð leygardag og ætlaðu okkum til gudstænastuna í gjónni. Ein so fín brúgv er komin at liggja í dansistovutúninum, skal kanska koma í staðin fyri brúnna omanfyri Lítlafløtt, sum kortini sær út til at vera fín. Sama slag brúgv, sum ein sær ymsastaðni í Havn.
Vit fóru ein túr í Gjáargarð, har er lívligt og liviligt á sumri. Tey hava umskipað matstovuna, so at hon er nógv ljósari og rúmari. Tey selja forkunnug postkort, vit tosaðu eitt sindur um, hvør henda kona, sum situr og mjólkar man vera, og um tað er loyvt at taka eina gamla mynd og gera til postkort, einki stóð á kortinum um, hvør hon var, ella hvar myndin var tikin.
Síðani gerkk leiðin niðan á Nasa, fitt av ferðafólki var á ferð. Og sjálvandi var ferðavinna okkara samtalsevni. Tað var gott geingi og turt, vit fóru ikki út um gjaldsportrið. Hugsi bara : púra beint! í hvussu er, til politikarar hava funnið útav at lata útøkini fáa sín part av tí nógv umrødda inntøkuvøkstrinum í ferðavinnuni.
Hopi tey fáa nokk pengar til at gera gøtuna betri og stikið meira trygt.


text:
- Tíðindi, mentan og ítróttur
Alarar, sum skjóta kóp, sleppa ikki at selja laks
USA vil ikki longur keypa laks, sum er aldur í alibrúkum, sum skjóta kóp, sum amast upp á alibrúk.
Shetnews í Hetlandi skriva, at bólkar í Hetlandi, sum arbeiða fyri at verja umhvørvið og djór, hava enn eina ferð heitt á skotsku stjórnina um seta alarum forboð fyri at skjóta kóp.
Sambært Shetnews kemur innflutningsforboðið í USA í gildi í 2022.
Skotskir myndugleikar hava til fánýtis roynt at sleppa skotskum laksi undan forboðnum.
Alarar í Skotlandi drupu 49 kópar í fjør.
Fleiri fyrr
Tað er lítið sammett við 2011, tá fráboðað varð, at 221 kópar vórðu fyribeindir.
Skotska stjórnin verður skuldsett fyri at spilla tíðina við at royna at sleppa alibrúkum í Skotlandi undan forboðnum í staðin fyri at nokta alarum at brúka byrsu móti kópi.
Shetnews skriva, at alarar í Hetlandi vilja sleppa undan at skjóta kóp, og teir gjørdu nógv minni av tí í fjør enn onnur ár.
Í USA hava laksaalarar ikki loyvi at skjóta kóp.
Tað er tí kappingaravlagandi, at skotskir alarar sleppa at skjóta kóp, siga umhvørvisverndarfólk í Hetlandi.
- Tað er nógv fyri, at amerikanska stjórnin skal verja kópin í Skotlandi, siga tey.
Onnur tøkni útilokar byrsuna
Men sambært skotska búskaparráðharranum, Fergus Ewing, er eitt forboð fyri at skjóta kóp ikki á veg.
Onnur tøkni, sum styggir kópin frá alibrúkunum, ger, at tað verður ikki brúk fyri at skjóta kóp í framtíðini, sigur hann.
Føroyar selja aldan laks til USA, og alarar í Føroyum skjóta kóp.
Sí eisini


text:
Orð: Abraham Grimstvedt
Lag: L.M. Lindeman
Týtt: Victor Danielsen
1. Harri, hvør stór hin hugsan er:
Ei vil tað leingi nú vara,
fyrr enn øll tey, tú eigur her,
til tín í skýggini fara!
Aftur tú kemur við ein hast;
tann, sum við heimin hongur fast,
verður tá eftir til dómin.
2. Samfelag sæla, stóra troyst,
tá hinir frelstu herskarar,
hvør frígjørd sál, úr bondum loyst,
fagnandi kallinum svarar!
Hvør mugu øll Guds børn ei nú
leingjast, áh, Harri Krist, at tú
síggjast skalt aftur í skýnum!
3. Áh, hvør ein dagur verður tað,
tá ið basúnin skal ljóða,
og vit hans ásjón síggja glað –
styrki tað sálina móða!
Áh, hvørt eitt møti! Hann at sjá,
sum her vit elska, trúgva á!
Eingin ta gleði kann mála.
4. Síðani tekur hann tey øll,
øll, sum hans frelsu her kendu,
heim í ta ljósu gleðihøll,
har er á sorgini endi.
Fari tá, verðin, gleði tín!
Himmalska vón fann andi mín,
lyft er mín sál yvir støvið.


text:
Eysturoyartunnilin er komin væl áleiðis, men myndugleikin, sum eigur tunnilin, hevur enn ikki funnið fram til, hvussu ferðslan skal koma til og frá tunlinum. Upprunaliga var ætlanin, at tunnilsmunnin, hesumegin fjørðin, skuldi vera við Toftavatn, og haðani lá ræðið fyri at fara við einum landsvegi omanfyri bygdirnar Runavík, Saltangará og Glyvrar. Hesin vegurin hevur í áratíggju verið partur av býarætlanini hjá Runavíkar kommunu. Ymiskar hugsanir vóru av góðum grundum um hesa loysnina, men infrastruktuelt hevði hetta verið frægasta loysnin fyri býin. Tann ferðslan, sum ikki hevði ørindir í býnum, hevði valt hesa farleiðina og avbjóðingin av øktari ferðslu hevði verið at kalla ongin.
Seinri broytti Tunnilsfelagið linjuføringina. Nú var tunnilsmunnin lagdur í Rókina, soleiðis, at øll ferðslan til og frá tunlinum onkursvegna skal fara ígjøgnum býarmiðsavningina Runavík, Saltangará og Glyvrar. Hetta var ein nýggj støða, og væntandi økti ferðslutíttleikin í økinum hevði við sær, at Runavíkar kommuna ynskti at kanna hvussu býurin kundi taka ímóti nógv øktu ferðsluni, eftir at Eysturoyartunnilin er liðugur. Landsverk gjørdist ein partur av verkætlanini, sum EM-Ráðgeving í Saltangará var biðin um at gera. Beint fyri at frágreiðingin var almannakunngjørd, valdi Landsverk kortini at taka seg burturúr arbeiðnum. Orsøkin sigst vera, at teirra tilmæli ístaðin er at gera tunnilin úr Gøtudali undir Valaknúkar og vegin omanfyri bygdina í Skálafirði.
Avleiðingin av økta ferðslutíttleikanum verður hin sama í Søldarfirði. Í mun til bygdirnar uttari á fjørðinum eigur landið vegin ígjøgnum Søldarfjørð, meðan kommunan eigur vegin frá Glyvragjógv út til rundkoyringina í Runavík. Komandi trupulleikin í Søldarfirði hevur eisini verið ein partur av málinum, men hvørjar ætlanir Landsverk og Samferðlsumálaráðið hava hesum viðvíkjandi hava vit enn ikki frætt nakað um.
Frágreiðingin sum EM-Ráðgeving, Runavíkar kommuna og eisini Ósbjørn Jacobsen, arkitektur, hevur verið partur av, er nú liðug. Í næstum verður borgarafundur í Løkshøll um innkomuvegin og miðbýarætlanina, sum Ósbjørn Jacobsen hevur ment saman við Runavíkar kommunu.


text:
Jógvan Hugo Gardar
06.04.2015 - 13:05
Ein av havsins bandittum, trolarin Thunder, ið Interpol hevur eftirlýst kring allan heimin, er eftir øllum at døma við at søkka uttanfyri Sao Tomé í Guinea-flógvanum í Vestur-Afrika. Trolarin hevur verið svartalistaður síðani 2006.
Tað er Sea Shepherd-skipið Bob Barker sum boðar frá at Thunder hevur sent út neyðarkall. Bob Barker hevur fylgt við Thunder í 110 dagar, fyri at forða at trolarin heldur fram við sínum ólógliga fiskiskapi.
Thunder er sami trolarin sum í síni tíð var undir føroyskum flaggi, og kallaðist Vesturvón. Hann bleiv bygdur í Noregi í 1969, og kom tá til Føroyar. Hann var undir føroyskum flaggi til 1986, tá hann bleiv seldur til Onglands. Síðani er trolarin seldur fleiri ferðir, og hevur skift navn fleiri ferðir. Hann skal nú vera skrásettur í Nigeria.
Sambært Bob Barker skulu 35 av manningini á Thunder vera farnir í bjargingarbátar, og tað sær út til at hann lekur, og at sjógvur kemur inn í trolaran.
Sambært einum tíðindaskrivi frá Sea Shepherd er manninbgin á Bob Barker í gongd við at fyrireika bjarging av manningini á Thunder.
Skipari á Bob Barker, er fyri føroyingar ein kendur svii, Peter Hammarstedt. Hann samskipaði eisini hvalaátakið hjá Sea Shepherd í Føroyum í 2014.
- Vit hava fingið eitt neyðarkall frá Thunder, og tað sær út til at støðan hjá manning og trolara er hættislig. Skiparin á Thunder hevur sett seg í samband við okkum, og sagt at skipið søkkur. Vit eru nú vit at gera klárt til at senda ein bát fyri at hjálpa teimum, sigur Peter Hammarstedt, sambært einum tíðindaskrivi seinnapartin.
Sum skilst hava fleiri av manningini á Bob Barker verið umborð á Thunder. Har skal eingin vera nú. Sea Shepherd skal hava tryggja sær ymisk skjøl, fartelefonir, og fisk úr lastini. Sambært manningini á Bob Barker sær út til at manningin á Thunder hevur latið hurðar staðið opnar, tá teir fóru av trolaranum. Hurðar sum vanliga skulu læsast fyri at forða at sjógvur kemur um alt skipið.
Har sum Thunder er við at søkka skal vera djúpt, umleið 3800 metrar.
LES EISINI: Gamli Vesturvón royndi at sigla á Sea Shepherd-skip


text:
Niels Joensen koyrir skúlabussin. Hann er at hitta á tlf.219899
Frá mánadegnum 1.oktober til 31.mars kunnu øll koyra í skúla við skúlabussinum.
Hesir næmingar verða koyrdir heim:
1.fl. og 2. fl. úr Miðvági til Sandavágs.
3. fl. av Giljanesi til Sandavágs og Miðvágs.
Næmingar úr Vatnsoyrum.
Koyrt verður soleiðis í skúla:
Bussur 1:
07:25 úr Sørvági (mánadag og mikudag)
07:30 úr Vatnsoyrum
07:35 av Heiðum (steðgar við steðgistøð í Miðvági , og steðgar á Giljanesi)
07:48 úr Sørpum í Sandavági (steðgar á Giljavegi 54, á Giljanesi og við bygdaskúlan í Miðvági)
07:55 úr Miðvági til Sørvágs (hósdag og fríggjadag)
Bussur 2:
07:45 frá gamla skúla í Sandavági (steðgar við miðstaðarøkið)
07:48 frá barnagarðinum (steðgar á Giljanesi og við bygdarskúlan í Miðvági)


text:
Eirikur Lindenskov 20.09.2015 (20:01)
Fólkaflokkurin aftur fullmannaður
Samgonguflokkarnir hava aftur mist meirilutan, og Fólkaflokkurin er fullmannaður aftur.
Joen Magnus Rasmussen er næsti maður á listanum hjá Fólkaflokkinum, og nú Annika Olsen hevur biðið um farloyvi úr Løgtinginum, tekur hann sæti í hennara stað.
Hetta er triðju ferð síðani løgtingsvalið 1. september, at løgtingskvinnur melda seg úr sínum flokki.
1. september: Løgtingsval
9. september: Annika Olsen boðar frá, at hon tekur seg úr Fólkaflokkinum
15. september: Sonja Jógvansdóttir boðar frá, at hon meldar seg úr Javnaðarflokkinum
17. september: Annika Olsen boðar frá, at hon er partur av Framsókn
20. september: Annika Olsen boðar frá, at hon hevur meldað seg úr Framsókn og farin í farloyvi úr løgtingum
Sum støðan er nú, hava samgonguflokkarnir hjá Aksel V. Johannesen mist meirilutan. Teir mugu nú líta á Sonju Jógvansdóttir.
Fólkaflokkurin er aftur fullmannaður, nú Joen Magnus Rasmussen á næsta tingfundi tekur sæti fyri Fólkaflokkin.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
USA hevur sagt limaskapin í UNESCO upp. Orsøkin er, at Palestina fekk limaskap í felagsskapinum í 2011. USA heldur hetta vera anti-ísrealskan atburð. Myndugleikarnir í Palestina eru skakaðir.
Heather Nauert, talsfólk hjá amerikanska uttanríkismálaráðnum kunngjørdi fyri løtu síðan, at USA tekur seg úr UNESCO, ið er mentanarligur felagsskapur undir ST.
Sambært amerikanska uttanríkismálaráðinum er tað anti-ísrealski hugburðurin hjá UNESCO, sum nú fær avleiðingar. Tað er limaskapurin, sum Palestina fekk í 2011, sum USA heldur vera greitt tekin um, at UNESCO eru fíggindarliga sinnað móti Ísreal. Mustafa Barghouti, aðalskrivari hjá Palistinska National Initiativ, sigur avgerðina hjá USA vera greitt tekin um, at USA er pro-ísrealskt, og rópar avgerðina “niðurbrótandi og vanæruliga”.
Bargouti leggur aftrat, at “fyrr ella seinni fer USA at síggja Palestina í øllum ST stovnum” og spyr síðan, um USA tá ætlar sær at lima seg úr øllum ST stovnum.
Irina Bokova, aðalstjóri í UNESCO harmast í skrivi um boðini frá amarikanska uttanríkismálaráðharranum, Rex Tillerson. Hon skrivar, at UNESCO er ein felagsskapur, sum virkar fyri altjóða friði og tryggleika nú hatur og harðskapur hótta, umframt at verja mannarættindi og at sýna manslæti.
Hon vísur á, at UNESCO hevur tørv á USA, og USA tørvar UNESCO nú víðgongdar hugsjónir og yvirgangur hótta hesi virði.
Kelda: Aljiazeera


text:
Johannes Brahms
Johannes Brahms (Týskt: [joˈhanəs ˈbʁaːms]; føddur 7. mai 1833, deyður 3. apríl 1897) var týskt tónaskald og pianistur í romantiska tíðarskeiðnum. Hann varð føddur í Hamburg í einari lutherskari familju. Stóran part av arbeiðslívinum búði hann í Wien, Eysturríki. Hann verður ofta bólkaður saman við Johann Sebastian Bach og Ludwig van Beethoven sum ein av teimum trimum B'unum innan tónleik, ein viðmering, ið upprunlaiga kom frá tónaskaldinum Hans von Bülow í 19. øld.
Brahms komponeraði til symfoniorkestur, kamar-samanspæl, orgul, rødd og kór. Hann arbeiddi saman við teimum fremstu tónleikarunum í hansara samtíð, teirra millum við pianistinum Clara Schumann og violinistinum Joseph Joachim, tey trý vóru góð vinfólk. Brahms var perfektionist og oyðilegði tí summi av verkum sínum og onnur vóru ikki útgivin.


text:
HOLOCAUST MINNINGARLØTA Í LØKSHØLL
27. januar 1945 var dagurin, tá ið teir sameindu komu fram at týningarleguni Auchwitz og settu seinastu fangarnar har í frælsi. ST heitti herfyri á øll heimsins lond, at lýsa 27. januar sum almennan minningardag um Holocaust og fólkadráp yvirhøvur. Komandi leygardag ....
Vinafelagið Føroyar-Ísrael hevur eisini heitt á føroyskar myndugleikar, at 27. januar verður lýstur sum almennur minningardagur um Holocaust í Føroyum.
Í nøkur ár hevur Vinafelagið Føroyar-Ísrael skipað fyri minningarløtu um Holocaust 27. januar.
Í ár verður minningarløta í Løkshøll í Runavík komandi leygardag 27. januar kl. 16.00. Á skránni eru tvær áhugaverdar framløgur.
Tónleikur, felagssangur og sersangur verður eisini og ein góður drekkamuður aftaná.
VÆLKOMIN Í LØKSHØLL KOMANDI LEYGARDAG KL. 16.
Føroyska skúlaverkið hevur gjørt nógv tilfar á føroyskum um Holocaust, sum kann heintast við at trýsta á leinkjuna niðanfyri her:
http://snar.fo/tema/samfelag-og-soega/holocaust/
Seinni, kl. 20, sama kvøld er eitt Mercy Ships tiltak í Løkshøll, so væl skuldi ligið fyri at koyrt sær ein túr til Runavíkar, og fingið tvey áhugaverd tiltøk við.


text:
Eivør Pálsdóttir er júst komin út við nýggju fløguni “Room”, og í hesum sambandi verður bjóðað til útgávukonsert í Løkshøll leygardagin 15. September kl. 20:00.
Á konsertini fer Eivør fyrst og fremst at framføra løg av nýggju fløguni, men vit fara eisini at hoyra nakrar Eivør klassikarar. Við sær á pallin í Norðurlandahúsinum hevur Eivør Mikael Blak, bas, Magnus Johannesen, tangentar, Tróndur Bogason, electronics, Høgni Lisberg, Elinborg Pálsdóttir og Rebekka Petersen syngja kór.
Nýggja fløgan er innspæld í Studio Bloch í hugnaliga umhvørvinum á Skálatrøð í Tórshavn, og er hetta fyrstu ferð, Eivør hevur innspælt fløgu her heima í Føroyum.
Fløgan tekur aftur í fólksliga heimin frá fyrru fløgunum, samstundis sum vit eisini hoyra endurljóð úr tí elektroniska heiminum, sum vit kenna frá seinastu útgávuni Larvu. Eivør hevur sjálv framleitt fløguna saman við Trónda Bogasyni, og saman hava tey megnað at skapa eitt heilt egið ljóðbílæt.
Á fløguni eru 10 nýggir sangir, allir á enskum. Millum annað sangurin “I know”, ið er enska útgávan av lagnum “Eg veit”, sum hevur verið nógv at hoyrt í føroyskum útvarpið í summar, og verður sendur øllum, ið hava skrásett seg at móttaka tíðindaskriv frá Eivør. Tey, ið downloada fløguna Room á Itunes, fáa føroysku “eg veit” við sum bonustrack. Onnur løg, ið kunnu nevnast, eru “Rain”, ið endurspeglar minnir frá barndóminum, og “Boxes”, ið er skrivað um tíðarskeiðið, tá Eivør pakkaði síni ting niður í kassar og flutti til Danmarkar. Á fløguni er eisini lagið “Far away”, sum varð skrivað, aftaná at Eivør sera knappliga og óvæntað misti pápa sín fyri góðum hálvum øðrum ári síðani.
Eivør bjóðar við nýggju fløguni lurtaranum inn í sín heilt egna heim, har vit møta henni á einum erligum og kenslubornum stað.
Keyp atgongumerki her ella á tel 21 95 70.